Тошкент шаҳри прокуратураси шаҳар ҳокимлигининг Анҳор бўйидаги бузилаëтган 78-уйда яшовчиларни кўчиришда қатнашган мулозимга интизомий чора кўрди.\nБу айни маҳалла турғунларининг ижтимоий медиадаги фаоллиги самараси сифатида кўрилди. Айни пайтда Тошкент шаҳри ҳокимлиги ҳузуридаги Жамоатчилик кенгаши уй бузиш билан боғлиқ муаммоларга ўз ечимини таклиф қилди.\nТаклифда янги уй қураëтган инвесторлар шаҳарликлар манфаатларини ҳисобга олиши таъкидланади. Шунингдек, Тошкент шаҳридаги маданий-тарихий қимматга эга бўлган биноларни бузишга мораторий жорий қилиниши билдирилган.\ndata-title="Тошкентдаги бузилаëтган уй эгаларини кўчирган мулозим жазоланди" data-description="<!-- wp:paragraph --> <p>Тошкент шаҳри прокуратураси шаҳар ҳокимлигининг Анҳор бўйидаги бузилаëтган 78-уйда яшовчиларни кўчиришда қатнашган мулозимга интизомий чора кўрди. ..." data-image="https://eltuz.com/wp-content/uploads/2019/02/rasm42318.jpg" data-url="https://eltuz.com/satira/209249/" data-services="facebook,odnoklassniki,twitter,telegram" data-counter="ig">\nМуниса Ризаева клипи тақиқланди\n«Ўзбекконцерт» қошидаги бадиий кенгаш 5 сентябрь куни бир қанча ўзбек артистлари клипларини маҳаллий ТВ каналларида кўрсатишни тақиқлади. Улар ичида ...


Минск Россияга экспортнинг камайиши оқибатида 900 млн доллар йўқотганини маълум қилди\n18:04 / 04.05.2015 1290\nKun.uz: Беларусь Россия бозорига ишонибгина қолмасдан, ўзининг маҳсулотларини бошқа давлатларга экспорт қилишни режалаштирмоқда. Мамлакат Россия бозорида 2015 йилнинг дастлабки икки ойида 900 млн доллар йўқотган. Бу ҳақда “Беларусь 1” телеканали эфирида Беларусь бош вазири Андрей Кобяков айтиб ўтди.\nАндрей Кобяковнинг сўзларича, ҳукумат Хитой, Ҳиндистон, Индонезия, Шимолий Африка ва Лотин Америкаси мамлакатлари билан 5 млрд долларлик экспорт даражасига чиқиш вазифасини қўйди. Кобяков ҳукумат Беларусь маҳсулотлари учун 56 та истиқболли бозорни белгилаб олганини маълум қилди. Бош вазирнинг айтишича, Беларусь 2015 йилнинг дастлабки икки ойида ушбу 56 та бозорга 107 млн долларлик маҳсулот юборган.\nКобяков мамлакат ҳукумати ва Миллий банки қатъий пул-кредит сиёсатини ўтказишини ва бу сиёсат миллий валютанинг олдиндан айтса бўладиган курсига ва инфляциянинг мақбул кўрсаткичларига олиб келишини айтмоқда.


Хакерлар “Dropbox”даги 7 миллионга яқин фойдаланувчининг логин ва паролларини билиб олишди - XABARDOR.UZ\nХакерлар “Dropbox”даги 7 миллионга яқин фойдаланувчининг логин ва паролларини билиб олишди\nХакерлар маълумотларни сақлаш ва синхронлаштириш билан шуғулланувчи “Dropbox” хизматидаги деярли 7 миллионта фойдаланувчининг исм ва паролларини ўзлаштириб олган. Бу ҳақида “ArsTechnica” нашри маълум қилди.\n“Pastebin” хакерлик блогида бир нечта логинларга тегишли пароллар эълон қилинган ва ушбу маълумотлардан фойдаланиб кўрган ўқувчилар уларнинг ҳақиқийлигини тасдиқлашди. Маълумотларни жойлаштирган хакерлар 6,94 миллионта мана шундай логин-паролларни билишларини ва ўзларининг bitcoin ҳисоб рақамига пул туширилса, янада кўпроқ маълумотларни сайтга жойлаштиришларини билдиришган.\n“Dropbox” вакиллари маълумотларнинг ошкор бўлишига тизимнинг хавфсизлиги бузилиши эмас, балки маълумотларни аниқлашга кўп марта уринилгани сабаб бўлганини таъкидлашди. «Биз илгарироқ мана шундай ҳужумларни аниқлагандик ва эълон қилинган паролларнинг аксарияти ҳозирда ўзгартирилди. Бошқа паролларни ҳам ўзгартирдик», - деб хабар беришди компаниядагилар. Вазиятдан келиб чиққан ҳолда, фойдаланувчиларга “Dropbox”даги аккаунтларига кириш паролларини яна мураккаброғига ўзгартириш, ҳамда қўшалоқ аутентификация (шахсни аниқлаш) тизимини ишга тушириш тавсия қилинмоқда.\nСўнгги ҳафтада бу “Dropbox” дуч келган иккинчи технологик муаммодир. Илгарироқ “Dropbox”нинг десктоплар учун мўлжалланган эски версиясидаги хато туфайли кўплаб фойдаланувчиларнинг файллари ўчиб кетганди. “Dropbox” фойдаланувчиларининг умумий сони эса 300 миллион нафардан ошади.


Жалол-Ободлик онахонлар ҳокимият биносини бўшатишди - BBC News O'zbek\nЖалол-Ободлик онахонлар ҳокимият биносини бўшатишди\nҚирғизистоннинг Жалол-Обод вилояти ҳокимиятини эгаллаб турган қаҳрамон оналар ниҳоят бинони тарк этишган. Бироз аввал Қирғизистон Бош Вазири Жонторо Сотиболдиев 2 июнда ҳибсга олинган Медер Усеновни озод қилишни талаб қилган юзлаб намойишчилар билан учрашиш учун Жалол-Ободга келганди.\nАта Журт партияси тарафдорлари 31 май куни ҳокимият биносини эгаллаб олиб, партия аъзоси Медер Усеновни "халқ губернатори" дея эълон қилишганди.\nБироқ эртасига Усенов ҳибсга олинган ва унга қарши "давлат идорасини куч билан эгаллаб олиш" айби билан жиноий иш очилган. Намойишчилар бунга жавобан стратегик Бишкек-Ўш трассасини тўсиб олганлар ва, агар у озод этилмаса, давлат идораларига ўт қўйиш билан таҳдид солишган.\nЧоршанба куни жаноб Усенов Бишкекдаги ҳибсхонадан озод этилган ва Жалол-Ободдаги намойишчилар билан келиб кўришиши ортидан, трасса қайта очилган.\nМедер Усенов беш фарзанди борлиги ҳисобга олиниб, кафолат эвазига озод қилинган, бироқ кафил ким экани очиқланмаган.\nЖалол-Обод вилоят ҳокимиятини эгаллаб келаётган қаҳрамон оналар 7 июнгача биноани тарк этмасликларини айтишганди. Ҳозирда вилоят ҳокими Жусубали Торомаматов ўз лавозимига тикланган.\nБироз аввал Қирғизистон Президенти Алмазбек Атамбаев ҳуқуқ-тартибот идоралари раҳбарлари билан учрашиб, йўл тўсиб қўйилган Сузоқ туманида фавқулодда вазият киритилишидан огоҳлантирганди.\nСўнгги бир ҳафта мобайнида Қирғизистоннинг шимоли ва жанубида мунтазам равишда юз бераётган оммавий тартибсизликлар оқибатида сиёсий-ижтимоий вазият кескинлашган.\nЎтган ҳафтада Иссиқ-Кўл вилоятининг Жети-Уғуз туманида Президент Атамбаев фавқулодда вазият эълон қилиб, уни икки кундан сўнг бекор қилган.\nОммавий тартибсизликларга айланган намойишларнинг асосий сабаблари - бу "Қумтор" олтин конида иш олиб бораётган Канаданинг "Центерра Голд" ширкати ҳиссаларига боғлиқ норозиликлар ва ўтган йили айни масалага қарши намойишлар уюштирган парламент депутатларнинг қамалиши бўлган.


Афғон расмийси: Толибларнинг нуфузли етакчиси ўлдирилди\nАфғонистон Миллий хавфсизлик директорати бошлиғи Раҳматулла Набил толиблар етакчиси 25 нафар тарафдори билан бирга қўлга олиниб, ўлдирилганини маълум қилди.\n1 май куни Афғонистон Сенатида чиқиш қилган Набил Афғонистон толиблари Ҳарбий кенгаши раиси ўринбосари Мулла Исмоил АҚШ музокарачилари билан сўзлашувда қатнашишга тайёргарлик кўраётгани учун ўлдирилганини айтди.\nРаҳматулла Набил воқеа қачон рўй берганини айтмади.\nҚотиллик толиблар томонидан амалга оширилгани тахмин қилинмоқда.\nБироқ толиблар матбуот котиби Забиҳулла Мужоҳид Мулла Исмоил 25 сафдоши билан бирга қўшни давлатлардан бирида ўлдирилгани ҳақидаги хабарни рад қилиб, у тирик эканини иддао қилди.\nАфғонистон толиблари ва АҚШ расмийлари ўртасидаги тинчлик музокаралари март ойида тўхтаб қолган.


23 март куни мамлакатимизнинг баъзи жойларида вақти-вақти билан ёмғир ёғиб, қорга айланиши мумкин — Sof.uz\n23 март куни мамлакатимизнинг баъзи жойларида вақти-вақти билан ёмғир ёғиб, қорга айланиши мумкин\n23.03 08:33 77 Ўзбекистон\nРеспублика Гидрометеорология марказининг хабар беришича, 23 март куни Тошкентда ҳаво ўзгариб туради, вақти-вақти билан ёмғир ёғиб, қорга айланиши мумкин.\nҒарбдан секундига 7-12 метр тезликда шамол эсади. Ҳаво ҳарорати кечаси ва кундузи 2-4 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 0-5 даража совуқ, кундузи 3-8 даража илиқ; Устюртда баъзи жойларда кечаси 7-10 даража совуқ, кундузи 2-5 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлади (ёғаётган ёмғир айрим жойларда қорга айланиши мумкин). Баъзи жойларда туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 0-5, кундузи 3-8 даража илиқ бўлади.\nТошкент, Сирдарё, Жиззах ва Самарқанд вилоятларида ҳаво ўзгариб туради, ёғингарчилик бўлади (ёғаётган ёмғир айрим жойларда қорга айланиши мумкин). Баъзи жойларда туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 0-5, кундузи 2-7 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғиб, туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 2-7, кундузи 5-10 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлади (ёғаётган ёмғир айрим жойларда қорга айланиши мумкин). Баъзи жойларда туман тушиши мумкин. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Кечаси 2-7, кундузи 5-10 даража илиқ бўлади.\nРеспубликамизнинг тоғолди ва тоғли ҳудудларида ҳаво ўзгариб туради, вақти-вақти билан ёғингарчилик бўлади (ёмғир, қор ёғади). Баъзи жойларда туман тушиши мумкин. Қор кўчиши хавфи бор. Шарқдан эсаётган шамол ўз йўналишини ўзгартириб, ғарбдан секундига 7-12 метр тезликда эсади. Айрим жойларда шамолнинг тезлиги секундига 15-20 метргача кучайиши мумкин. Кечаси 2-7 даража совуқ, кундузи 0-5 даража илиқ бўлади.\n19.05 08:26 431\nБугун, 07:28 28 Ўзбекистон\nКеча, 23:50 218 Жаҳон


Ошуро куни рўзасини ўтказиб юборган ҳайзли аёл поклангач, қазо қилиб тутса бўладими? - Ўзбек тили\nPDF 394.1 KB 2019-05-02\nИслом савол-жавоб веб саҳифаси\nالحائض إذا فاتها صيام عاشوراء\nفهل تقضيه بعد ذلك ؟\nАгар аёл киши Муҳаррам ойининг тўққиз, ўн ва ўн биринчи кунлари ҳайзли бўлса, поклангач ўша кунларнинг қазосини тутиши жоизми?\nКим Ошуро куни рўзасини ўтказиб юборган бўлса, бу ҳақида далил келмаганлиги учун қазосини тутмайди. Чунки ажр-савоб Муҳаррам ойининг ўнинчи кунига боғланган-дир, у эса ўтиб кетди.\nШайх Ибн Усаймин раҳимаҳуллоҳдан қуйидаги савол сўралди: “Ҳайзли бўлгани учун Ошуро кунини ўтказиб юборган аёл, ўша куннинг рўзасини қазо қилиб тутса бўладими? Нафл ибодатларда қазо қилинадиган ва қазо қилинмайдиган ибодатлар ҳақида бирон қоида борми? Оллоҳ хайрингизни берсин!”\nБунда Шайх қуйидагича жавоб қилганлар: Нафл ибодатлар иккига бўлинади: бирон сабабга боғланган ва сабабга боғланмаган. Сабабга боғланган нафллар сабаб кетиши билан бой берилади ва қазо қилинмайди. Бунга мисол қилиб таҳийятул масжид намозини олишимиз мумкин. Агар киши масжидга келиб ўтирса ва бир мунча вақт ўтиргандан кейин таҳийятул масжид намозини ўқимоқчи бўлса, у таҳийятул масжид намози ҳисобланмайди, чунки у сабабга боғланган намоздир (яъни, масжидга кирган заҳоти ўтирмасдан олдин ўқилиши керак). Сабаб ўртадан кўтарилгани учун намознинг машруълиги (яъни, суннатлиги) ҳам қолмайди.\nШунингдек, Арафа ва Ошуро кунлари рўза тутиш ҳам шунга мисол бўлади. Агар киши бу кунларнинг рўзасини узрсиз ўтказиб юборган бўлса, қазосини тутмаслиги аниқ. Борди-ю, қазосини тутса ҳам фойдаси йўқ. Яъни, Арафа ва Ошуро кунида ваъда қилинган савобни ололмаслиги жиҳатидан фойдаси йўқ.\nАгар бу кунларни ҳайзли ва нифосли аёл каби ёки касаллик сабабли узрли ҳолатда ўтказиб юборса, далилларнинг зоҳирига кўра қазосини тутмайди. Чунки булар муайян кунга хослангандир, бу кун ўтиши билан унинг ҳукми (яъни, у кунга ваъда қилинган савоб) ҳам ўтиб кетади. Ибн Усайминнинг жавоблари шундан иборат (Фатволар мажмуи, 20/43).\nЛекин ҳайзли ва нифосли аёл ҳамда бемор ва мусофир каби узрли суратда рўза тутолмаган кишининг одати бу куннинг рўзасини тутиш бўлса, ёки бу куннинг рўзасини тутишга ният қилган бўлса, ниятига яраша ўша кунда рўза тутганлик савобини олади. Бунга Имом Бухорий ривоят қилган қуйидаги ҳадис дадил бўлади: Абу Мусо разияллоҳу анҳу ривоят қилиб деди: Расулуллоҳ соллаллоҳу алайҳи ва саллам: “Агар банда касал бўлса, ёки сафар қилса, унга соғлом ва муқим пайтида қилган амаллари мислича савоб ёзилади”, дедилар.\nИбн Ҳажар раҳимаҳуллоҳ “... унга соғлом ва муқим пайтида қилган амаллари мислича савоб ёзилади” ҳадиси ҳақида айтади: “Бу ҳадис, бир ибодатни қилиб юрган-у, ундан тўсилиб қолган, агар тўсиқ бўлмаса эди, унда бардавом бўлишга нияти бўлган киши ҳақидадир” (Фатҳул борий).


Коутиньо Португалия паспортини олиб, "Барселона"га яна бир легионер учун йўл очиши мумкин\n13 февраль, 2018, 23:22\nКаталониянинг “Барселона” клуби ярим ҳимоячиси Филиппе Коутиньо яқин кунларда Португалия паспортини олиши мумкин.\nEl Mundo Deportivo нашри тарқатган хабарга қараганда бразилиялик футболчининг рафиқаси Португалия фуқароси ҳисобланади ва улар 3 йилдан буён расмий никоҳда яшаб келишмоқда. Мамлакат қонунчилигига кўра эса эр ёки хотиндан бири Португалия фуқароси ҳисобланса улар ўз истагига кўра фуқаролик учун даъво қилиши мумкин.\nАгар Коутиньо Португалия паспортини қўлга киритса, “Барселона” учун Европа иттифоқи мамлакатлари футболчиларидан ташқари бўлган футболчилар учун ажратилган лимитда яна бир бўш ўрин пайдо қилиши мумкин. Ла Лига қонунчилигида бир жамоада Европа иттифоқидан бўлмаган кўпи билан 3та легионер ўйнаши мумкин. “Барселона”да эса бу лимитни айни дамда Коутиньо, Паулиньо ҳамда Йерри Миналар банд қилиб туришибди.


Отабек Шукуров тўп сураётган клуб ҳали ўйин ўтказмаган янги мураббийни истеъфога чиқариб, 1,5 миллион доллар товон пули тўлади\nОтабек ШукуровШабоб Ал-АҳлиРодольфо Арруабаррена\nОсиё чемпионлар лигаси 1-тури доирасида Тошкентда «Пахтакор» жамоасига 2:1 ҳисобида мағлубиятга учраган «Шабоб Ал-Аҳли» клуби ОЧЛ доирасидаги икки ўйинда ҳам мағлубиятга учрагани сабабли, БАА клуби раҳбарияти жамоа бош мураббийи Родольфо Арруабарренани март ойида истеъфога чиқарган эди.\nКўп ўтмай, аргентиналик мутахассис март ойида Отабек Шукуров тўп сураётган «Ал-Шаржа» клуби бош мураббийи этиб тайинланди. Бироқ коронавирус пандемияси сабабли БАА чемпионати учрашувлари тўхтатиб қўйилгач, Родольфо Арруабаррена жамоаси билан дебютини ўтказа олмади. Яқинда эса БАА Про-лигаси раҳбарияти фавқулодда йиғилиш ўтказиб, ушбу мавсумдаги миллий чемпионат ўйинлари давом эттирилмаслигини эълон қилди.\n«Ўтган йилги чемпион «Шаржа» клуби бу йил 19-турдан кейин 5-ўринда бораётгани сабабли клуб раҳбариятида ўзгариш қилингач, янги раҳбарлар ҳали бирорта ҳам учрашувда жамоани бошқармаган Родольфо Арруабарренани истеъфога чиқаришга қарор қилишди. Натижада амирлик клуби Арруабарренани муддатдан аввал вазифасидан озод этгани учун мураббийга 1,5 миллион АҚШ доллари товон пули тўлашга мажбур бўлди», - дейилади TyC Sports нашрида.\nМаълумот учун, 41 ёшли Родольфо фаолияти давомида «Тигре» (Мексика), «Насьональ» (Уругвай), «Бока Хуниорс» (Аргентина), «Ал-Васл» (БАА), «Ар-Райян» (Қатар), «Шабоб Ал-Аҳли» (БАА) ва «Ал-Шаржа» (БАА) клубларида фаолият юритган.


«Янги Ўзбекистон таълими: ислоҳотлар йўлида муваффақиятли ҳамкорлик» халқаро таълим форуми бошланди\nБугун 2021 йил 24 ноябрь куни Тошкент шаҳри Халқаро анжуманлар саройида таълим соҳасидаги энг долзарб масалаларни ҳал қилишни мақсад қилган «Янги Ўзбекистон таълими: ислоҳотлар йўлида муваффақиятли ҳамкорлик» деб номланган халқаро таълим форуми ўз ишини бошлади.\nАнжуманлар саройининг кўргазмалар залида Президент таълим муассасалари агентлиги тасарруфидаги Президент, ижод ва ихтисослаштирилган мактаблар томонидан ташкил этилган лойиҳа ва тақдимотлар намойиши ўтказилди.\nМазкур форумдан кўзланган мақсад:\n-глобал таълимни ривожлантириш,\n-ўқитиш сифатини янги босқичга олиб чиқиш,\n-ўзаро ҳамкорликни йўлга қўйиш йўлида долзарб вазифа ва масалаларни тўғридан-тўғри ва очиқ мулоқотда биргаликда муҳокама қилиш,\n-қўшма дастурлар асосида талабаларни ўқитиш хамда амалиёт ўташ имкониятларини яратиш,\n-ўқитувчилар малакасини ошириш,\n-ўқув ва илмий адабиётлар алмашиш,\n-янги ҳамкорлик алоқаларини йўлга қўйиш учун замин яратишдан иборат.\nБиринчи кун - 24 ноябрь куни форумнинг очилиш маросими бўлиб ўтди. Шу куни тақдимот йиғилиши бўлиб ўтади.\nФорум давомида юқори мартабали меҳмонлар иштирокида давра суҳбати ташкил этилади.\nУнда, жумладан Глобал таълимда мавжуд муаммолар ва уларнинг ечими: хориж тажрибаси ва интеграция мавзуси, хусусан\n-Замонавий меҳнат бозори талабларига мувофиқ таълим беришнинг аосий омиллари;\n-Иқтидорли ёшлар учун сифатли таълим шароитлари яратиш;\n-Глобал миқёсдаги таълимий янгиликларни маҳаллий шароитда жорий этиш;\n-Куннинг иккинчи ярмида, шунингдек Агентлик томонидан Ҳамкорлик алоқалари йўлга қўйилган ташкилот ва элчихоналар билан меморандум имзоланди.\nШу куни, иштироклар учун интерактив ўйинлар ташкил этилиб, сертификатлар тақдим этилади.


АҚШдаги турнирда ғолиб чиққан Федерер янги рекорд ўрнатди\n20 март, 2017, 14:00\nАҚШнинг Индиан-Уэллс шаҳри мезбонлик қилган "BNP Paribas Open - 2917" мусобақасининг бош соврини Швейцариянинг машҳур теннисчиси Рожер Федерерга насиб этди.\nМукофот жамғармаси 7 913 405 АҚШ доллари бўлган турнир финалида тажрибали теннисчи ўз ҳамюрти Станислас Вавринка бир соату 20 дақиқа ичида 6:4, 7:5 ҳисобида мағлубиятга учратиб, фаолиятида бешинчи маротаба ушбу турнир бош совринини қўлга киритди.\nБундан ташқари, Рожер Федерер "Мастерс" туркумидаги турнирда ғолиб чиққан энг ёши катта теннисчи бўлди. Швейцариялик ракетка устаси "Мастер" таснифига кирувчи "BNP Paribas Open - 2917" турнири бош совринига 35 ёшу етти ойлигида эга бўлди. Бу соврин Федерер учун фаолиятидаги 90-си бўлди.\nАввалги рекорд америкалик Андре Агассига тегишли бўлиб, у 2004 йили "МАстер" туркимига кирувчи Цинциннатидаги турнирни 34 ёшу уч ойлигида ютган эди.


Бишкекдан 110 км масофадаги Орловка қишлоғи яқинида жойлашган собиқ уран кони чиқиндихонасидаги кремний. (Вячеслав Оселедко/AFP)\nБИШКEК – Қирғизистон президенти Сооронбай Жеенбеков мамлакатда уран ва торий конларини қидириш ва қайта ишлашни тақиқловчи қонунга имзо чекди.\n31 октябрда Қирғизистон парламенти томонидан қабул қилинган ва душанба (16 декабрь) куни президент томонидан имзоланган қонуннинг мақсади «аҳоли саломатлиги, ерлар, сув ҳавзалари, ўсимлик ва ҳайвонот дунёсини муҳофаза қилиш, Қирғизистон фуқароларининг яшаши, ишлаши ва дам олиши учун қулай муҳит яратиш, шунингдек, мамлакатдаги радиацион ва экологик хавфсизликни таъминлашдир», дейилади хабарда.\nҚонун шунингдек, таркибида уран ва торий моддалари бўлган хомашё ва чиқиндилар импортини ҳам тақиқлайди.\nҚонун эълон қилинган вақтидан 15 кун ўтиб кучга киради, дейилади хабарда.\nСуратда: 2009 йилнинг 23 апрель куни Бишкекдан 150 км узоқликдаги Оқ-туз қишлоғида жойлашган 1-рақамли чиқинди омборида Қирғизистон фавқулодда вазиятлар вазирлигининг радиолог мутахассиси Зарина Молдошева радиоактив фаоллик даражасини ўлчамоқда. Мазкур ҳудудда ўтмишдаги металлни қайта ишлаш заводидан қолган 4 та чиқиндихона мавжуд. Уларда умумий ҳажми тахминан 4,7 млн. куб метрни ташкил этувчи чиқиндилар, жумладан кадмий, қўрғошин, молибден, цинк, мис, бериллий ва бошқа металлар бор. [Вячеслав Оселедко/AFP]\nҚирғизистондаги уран чиқиндихоналаридан бири, санасиз сурат. (Европа тикланиш ва тараққиёт банки)\nМарказий Осиё, хусусан Қирғизистон ўзидан кейин бир талай хавфсизлик ва экологик муаммоларни қолдириб кетган Совет Иттифоқи учун уран моддасининг асосий манбаи бўлиб хизмат қилган.\nТожикистон ҳукумати мамлакатдаги чиқиндихоналарда «қўлбола бомбалар» ишлаб чиқариш учун кифоя қиладиган даражада уран моддаси борлигидан хавотир билдирган эди.\nЖорий йил кузда Европа Иттифоқининг (ЕИ) 85 млн. евро ($95 млн АҚШ доллари) ҳажмидаги молиявий кўмаги билан Марказий Осиёдаги еттита объектда (учтаси Қирғизистонда жойлашган) совет давридан қолган уран конларида тозалаш ишлари бошланиши режалаштирилган эди.\nKyrTag ахборот агентлиги хабарига кўра, Қирғизистон, Тожикистон ва Ўзбекистонда радиоактив чиқиндилар муаммосига қарши кураш ишлари сентябрь ойида бошланиши керак эди, ажратилган маблағнинг асосий қисми – 39 млн. евро (43 млн. доллар) Қирғизистондаги тиклаш ишларига йўналтирилган эди.\nБу борадаги ишлар Жалолобод вилоятининг Мойлисой шаҳридан бошланиши белгиланган.\nЕвропа Иттифоқининг 2017 йилги ҳисоб-китобларига кўра, Марказий Осиёда 1 миллиард тоннага яқин заҳарли уран чиқиндилари мавжуд.\nСовет Иттифоқи Қирғизистондаги турли ҳудудларда уран қазиб олиб, қайта ишлаган ва жуда кўп миқдорда радиоактив чиқиндилар қолдирган, деган эди ёшлар ташаббуси бўлган «MoveGreen» ташкилоти ходимаси, бишкеклик муҳандис-эколог Бактигул Стакеева шу йилнинг апрель ойида.\nБундай чиқиндилардан келиб чиқадиган хавфларни бартараф қилишда Қирғизистонга чет эллик донорлар зарур, деди у.\n«Муаммо жуда жиддий бўлгани сабабли бу ёрдам биз учун муҳим», деди Стакеева.\nЕвропа тикланиш ва тараққиёт банки (ЕТТБ) апрель ойида Қирғизистонда Совет давридан қолган уран объектларини тозалаш чоралари ҳақида эълон қилган.\nЕТТБ ва унинг Марказий Осиёдаги шериклари олдида улкан вазифа турибди.\nСовет тузуми 50 йилдан ортиқ вақт давомида Марказий Осиёда уран қазиб чиқарган ва бошқа мамлакатлардан уран рудаси олиб келиб, қайта ишлаган.\nЕТТБга кўра, «чиқиндихоналар ва омборхоналарда катта миқдорда заҳарли радиоактив моддалар тўпланиб қолган». 1995 йилда аксарият конлар ёпилганига қарамай, Россия бу ерларни тарк этгунигача ва ундан кейин деярли ҳеч қандай тозалаш ишларини олиб бормаган.\nЕТТБ – ядровий хавфсизлик ва зарарсизлантириш дастурларида иштирок этувчи ягона халқаро молия муассасаси бўлиб, бу соҳада 1993 йилдан бери фаолият кўрсатиб келмоқда.\nERA жамғармасини Европа Иттифоқи, Бельгия, Швейцария, Норвегия и Литва маблағ билан таъминлайди.\nЕТТБ шунингдек, 1986 йили Чернобилдаги (Украина) АЭСда юз берган мудҳиш ҳалокатдан кейинги тиклаш ишларида, Болгария, Литва ва Словакиядаги собиқ совет ядро реакторини зарарсизлантириш ва Россия шимоли-ғарбидаги радиоактив чиқиндиларни бартараф этиш ишларида ҳам фаол қатнашиб келмоқда.\nМиллий бойликларга ҳурматсизлик\nЎтган йили Қирғизистон фуқаролари, фаоллар ва экологлар Россиянинг Иссиқкўлда ўтказган ҳарбий синовлари ва машғулотларидан дарғазаб бўлиб, бу машқлар атроф-муҳитга зарар етказишини айтган эдилар.\nИссиқкўл мамлакатдаги асосий сайёҳлик масканларидан биридир.\n«Кўришга арзигулик воқеа! Иссиқкўлдаги ҳарбий машғулотлардан олинган 20 та сурат» – Кремлнинг ташвиқот қуроли бўлмиш «Спутник» газетасида чоп этилган фото-мақола сарлавҳаси шундай номланган.\nМаҳаллий муштарийларнинг аксари бу мақолани истеҳзо ўлароқ қабул қилиб, кўл атрофида ўтган ҳарбий машқлардан ранжиганлар, чунки бу ҳудуд ўзининг шифобахш сувлари ва нозик экотизими билан салкам муқаддас маскан ҳисобланади.\nБишкеклик муҳандис-эколог, «MoveGreen» экологик ҳаракати ходимаси Бахтигул Стакеева Иссиқкўл атрофида ўтган машқларнинг кўл экологиясига жиддий зарар етказганини қоралади.\nҲарбий машқлар давомида рўй берган портлашлар зарарли моддаларни тарқатиши шубҳасиз, деди у Карвонсарой нашрига.\n«Портлашлар юз берган жойда чуқурлар пайдо бўлади, уларнинг атрофидаги тупроқ ва ўсимликлар хароб бўлади», деди у. «Заҳарли моддалар, тупроқ, сув ва ҳайвонот оламига зиён етишидан ташқари, шовқинли ифлосланиш ҳам бор.»\nМаҳаллий экотизим ҳарбий машқларсиз ҳам ўта нозик, деди у.\n«Севимли кўлимизнинг аллақачон бузилган экотизимини янада нобуд қилиш нотўғри қарор», деди у.\nИссиқкўл ҳар куни ифлосланади. Иссиқкўл қирғоғида жойлашган курортлар унга катта зиён етказмоқда. Улар йил сайин кўпайиб бормоқда. Ҳайдовчилар машиналарини сув олдида олиб келишади, Иссиқкўлга қуйиладиган сувларда машина ювадилар. Нега кўл бўйида турли дам олиш масканларини очиш тақиқланмайди? Уларнинг оқова сувлари Иссиқкўлга қуйилади-ку. Кўл учун табиий филтр бўлган буталарнинг кесилиши-чи! Атроф-муҳитни муҳофаза қилиш идоралари нима билан шуғулланмоқда? Назорат ёъқ. Қирғизистон ва Иссиқкўл табиатига чинакам ташвиш чекаётганлар, зудлик билан шу ишларга эътибор қаратишлари керак! Ўтмишда Иссиқкўл қирғоғи бўйлаб қурилиш тақиқланган ва чиқиндиларни тегишли равишда ёъқ қилишга қатъий риоя қилинар эди, аммо нега ҳозир ҳеч ким бу ҳақда ўйламаяпти? Ходимлари ойлик маош эвазига ўз ишини виждонан бажарадиган хизматлар қани?\nЭскирган зарарли совет иншоотлари


2016 йил 4 февраль куни вилоят АКМнинг тадбирлар залида шеърият мулкининг султони Низомиддин Мир Алишер Навоий таваллудининг 575 йиллиги муносабати билан “Навоий ва бугунги шеърият” мавзусида адабий-бадиий кеча ўтказилди. Тадбирда Фарғона Давлат университети қошидаги академик лицей, алоқа ва ижтимоий-иқтисодиёт коллежлари ўқувчи ва ўқитувчилари иштирок этди.\nТадбирда шунингдек, Фарғона Давлат университети ўқитувчиси М. Ҳомидов, шоира Фарида Анис, академик лицей ўқитувчиси М. Аҳронқулова, кутубхонанинг доимий китобхони, устоз Ҳабиб Юсуфий қатнашди.\nТадбирни АКМ директори Шоҳидбек Аслонов очиб берди ва буюк аждодимизнинг мўътабар номи, ижодий меросининг боқийлиги, бадиий даҳосининг замон ва макон чегараларини билмаслиги, миллий адабиётимизнинг тенгсиз намояндаси, миллатимизнинг ғурури, шони, шарафини дунёга тараннум қилган ўлмас сўз санъаткори эканлиги ҳақида гапириб ўтди.\nСўзга чиққанлар Алишер Навоий – буюк шоир, мутафаккир инсон ва бор умрини адолат тантанаси, эл-юрт фаровонлигига бағишлаган давлат арбоби бўлганлиги, унинг фақат адабиётдагина эмас, балки инсон сифатида ҳам замонасининг нодири эканлиги, юксак илоҳий маънавият соҳиби сифатида у битта ўзи бутун мамлакатга татиганлиги эътироф этилди.\nТадбир учун “Алишер Навоий – маънавият қуёши” мавзусида кўргазма ташкил этилиб, унда Алишер Навоий ҳаёти ва ижодий фаолиятини ёритиб берувчи нашрлар тақдим этилди. Ўлкашунослик сектори мудири С. Юсупова кўргазмадаги адабиётларга шарҳ берди.\nТадбир давомида Фарғона санъат коллежи анъанавий ижрочилик бўлими ўқитувчи ва ўқувчилари томонидан Навоий ғазаллари билан ижро этилган қўшиқлар йиғилганларга жуда ҳам манзур бўлди.


Shukur Xolmirzayevining so’nggi armoni. | Xurshid Davron kutubxonasi\nMuallif Adib: O'zbek tarixi, adabiyoti va madaniyati, Xotira va yodnomalar 06.07.2013 1 izoh\nИшонасизми, баъзан адамни эслаб ёки адам билан боғлиқ бирор нарсани сўраб қўнғироқ қилишса, ўша куни яхши кайфиятда юраман, хурсанд бўламан, ич-ичимдан ўша одамдан миннатдор бўлиб кетаман, ҳаётимга мазмун киргандек бўлади. Адамга айтгим келиб кетади: «Адажон, сиз ҳақингизда яхши гаплар гапирди, мени кўнглимни кўтарди, невараларингизнинг хол-аҳволи билан кизиқди», деб…\nСАЙЁРА ХОЛМИРЗАЕВА: «АДАМСИЗ КУНЛАРИМ ЎТАЁТГАНИГА ИШОНМАЙ ҚОЛАМАН…»\nСуҳбатдош — Хурсандбек Тўлибоев\n— Сайёра опа, адабиётимиз фидойиси Шукур Холмирзаев асарларига бўлган талаб кундан-кун ошиб боряпти. Бу — қувонарли ҳол. Уларнинг 70 йилликлари ҳам кенг нишонланди. Бу адабий ҳаётимизда муҳим саналардан бири эди. Шундай кунларда қандай ўй-фикрлар ҳаёлингиздан ўтди?\n— Тўғриси, энг аввало, қўмсаш, соғиниш ҳисси қийнаб юборади. Қани эди, адажоним ҳаёт бўлганларида, шундай кунларда қувониб, ўзимни қўйишга жой тополмай, ҳаяжонланиб, ёнларида юрган бўлар эдим. Албатта, ижод билан шуғулланиб, қанчадан-қанча асарлар яратган бўлардилар. Чала қолган ўнга яқин ҳикояларини, эсселарини якунлаган, «Динозавр» романини (2 ва 3 асарини) охирига етказган бўлар эдилар. Яқинлари — қариндошлар, дўстлар, шогирдлар ва адабиёт ихлосмандлари-қуршовида яхши гапларни, табрикларни эшитиб қувонардилар. Фарзандларимни ҳамма нарсани тушунадиган, ақлли йигитчалар бўлиб қолганидан канчалик хурсанд бўлар эдилар. Улар кун-кунора буваларидан хабар олиб, уларнинг хизматларини қилардилар. Адам уларга ҳам маслаҳат бериб, йўл-йўриқ кўрсатган бўлардилар. Уларнинг маслаҳатларига, далдаларига, суҳбатларига, илиқ гапларига фарзандларимгина эмас, ўзим ҳам қанчалик зор эканлигимни сўз билан айта олмайман. Баъзан, адамсиз кунларим ўтаётганига — яшаётганимга ишонмай қоламан. Қўлимиздан ҳеч нарса келмас экан…\nИшонасизми, баъзан адамни эслаб ёки адам билан боғлиқ бирор нарсани сўраб қўнғироқ қилишса, ўша куни яхши кайфиятда юраман, хурсанд бўламан, ич-ичимдан ўша одамдан миннатдор бўлиб кетаман, ҳаётимга мазмун киргандек бўлади. Адамга айтгим келиб кетади: «Адажон, сиз ҳақингизда яхши гаплар гапирди, мени кўнглимни кўтарди, невараларингизнинг хол-аҳволи билан кизиқди», деб…Қувончли воқеалардан бири, «Шукур Холмирзаев ҳақида замондошлари хотирасида» тўплами Ғафур Ғулом номидаги нашриёт-матбаа ижодий уйида чоп этилаётганлигидир. Мен тўпловчи сифатида барча мақола муаллифларига, нашриёт ходимларига ва бунга бош-қош бўлган барча инсонларга ташаккур билдираман.\nРус адабиёти вакили Н.В.Гоголнинг қуйидаги айтган гаплари қанчалик ҳақиқат эканлиги ёдимга тушади: «Адабиёт оламида ўлим йўқ, бунда марҳумлар ҳам худди тириклар каби ишларимизга аралашиб, ўзимиз билан ёнма-ён юрадилар.»\n— Сиз ёзувчининг фарзандисиз, адабиётшунос олима сифатида, айтинг-чи, Шукур аканинг кичик наср устаси дея шуҳрат қозонишида нималар сабаб бўлиши мумкин. Бу жаҳон ҳикоячилик мактаби билан яхши таниш бўлганими ёки…?\n— Бу саволингизга жавобни адамнинг ўзлари кўплаб мақолаларида, суҳбатларида бериб бўлганлар. Улар 4 та улуғ ҳикоянавис — Чехов, Жек Лондон, Тагор ва А.Қаҳҳорлардан олган сабоқлари ҳикоя ёзиш борасида маълум бир хулосалар — қарорларга келишга ёрдам берганлигини 1970 йилда ёзилган «Ҳикоя ҳақида» номли мақолаларидаёқ айтиб ўтганлар. Улар билан қилинган суҳбатларда баъзи фикрларини эслатиб ўтмоқчиман: «Ёзувчилик касбмас, бу қисмат. Оллоҳ берган яна нимадир бўлар экан, лекин мен буни қисмат, деб биламан. Ўзида бўлса, тинимсиз ишласа ёзувчи бўлади»; «Бадиий ижодда сифат ҳақида ўйлаш — маҳорат ҳақида ўйлаш бўлса керак.. Маҳорат ҳар бир ёзувчининг ўзига боғлиқ, унинг таъби ва қобилиятига боғлиқ чуқур изланишлар оқибати ҳамдирки бу изланишларнинг бошида (умумадабий меросдан узоқлашмаган ҳолда) ижодий тажрибалар — экспериментлар туради»; «Менинг бутун онгли ҳаётим — ижод бобидаги изланишларим — мумкин қадар соддаликка етишиш, асар воқеаларининг мумкин қадар ҳаётга ва унинг табиий жараёнларига ўхшашлигига, қолаверса, асар ғояси — бадиий ниятнинг ҳам ана ўша воқеа-жараён тизимидан беихтиёр ситилиб чиқиши йўлида кечиб келаётир. Бу изланишларни синтезга эришиш, деб баҳолаш ҳам мумкин».\nЖаҳон ҳикоячилиги мактаби билан яхши таниш бўлган адабиётшуносларни, ёзувчиларни кўплаб учратиш мумкиндир, лекин улардан «кичик наср устаси» чиқавермайди-ку! Демак, албатта, ёки…си муҳимроқдир.\nБиламизки, умуман ҳар бир касбда ҳам ўзининг устаси бўлиши учун инсон ўзи бажараётган ишни сидқидилдан яхши кўриши, шу соҳадаги иқтидори, қобилияти билан ажралиб туриши, маъсулият ва талабчанлик билан ёндашиши зарур.\n— Шукур ака насрнинг турфа хил жанрида баракали ижод қилди. Бир суҳбатларида «роман» жанрида ижод қилиш мен учун ҳикоядек осон эмас. Романларимни хали бир бошдан ишлаб кейин чоп килдирарман» деган эдилар… У киши табиатан ҳикоянавис бўлишига қарамай «романдан катта ҳикоялари бор-ку»?\n— Адамнинг биринчи «Сўнгги бекат» романлари мен ҳали мактабда ўқиб юрган чоғларим — 1976 йилда чоп этилган эди. Бу роман ҳақида турли мақолаларда хали-хануз илиқ гаплар айтиб турилади. Ундан кейин «Қил кўприк» (1984), «Йўловчи» (1987), «Олабўжи» (1992), «Динозавр» (1996) каби романларини ёзганлар. Буларнинг ичида фақат «Қил кўприк» романи китоб ҳолида чоп этилган. Ўшанда ҳам замон талаби билан турли ўзгартиришлар киритилган, қисқартирилган ҳолда чоп этилганки, бундан адамнинг кўнгиллари тўлмаган (бу ҳақида суҳбатларда кўп айтганлар). 2001 йиллари бу романнинг сўнгги нусхаси устида ишлаётганлари ҳақида кундалик дафтарларида ёзилган. Кундалик дафтардан айрим парчаларни келтирмоқчиман.\n«Бугун 2001 йил, 5 октябрь. Тун.\n«Динозавр»ни қайта бошладим. Илгарилардан фарқи — бош қаҳрамонни ўзимдан ажратмадим.\nШундай силлиқ ва равон кетдики, ўзим ўзимни яхши кўриб кетдим. Демак, энг иблисни ҳам тасвирлаганда, ўзим бўлай!!!\nЭнг муҳим «нарса»ни биринчи навбатда ёзиш керак экан!!!\nМен «Қил кўприк» ва бошқа романларимни қайта «кўриб» чиққунча умр охирлаб қолиши мумкин экан. Демак, «Динозавр» (энг муҳим асар)дан ортган (кейин келадиган) вакт — ўша романларники! Ш.Х.»\n«2002 йил, 25 январь\n«Динозавр»ни (уч асарнинг) сўнгги қандай тугайди?\n— Менинг азобим — шу эди!\nБугун С.В. ва бошқалар мени суҳбатга таклиф этишди. Мен ғамгин эдим.\n— Биз ғамнокмиз, Сиздан қувват олмоқчимиз, — деди С.В.\n— Мен — ўзим шунга зорман-ку! — дедим.\nСўнг, ҳужрамда (қизим Сайёра бериб қўйган уйчада) чироқларни ўчириб, газ ёниб турган хонага чиқиб, шу газнинг шуъласида чекиб ўтириб… ўйлаб.».\n…Асарнинг хулосасини топдим: бу — Ҳаёт давом этади (Сенсиз ҳам…) экан, холос.\nКўнглим ёришиб, бағрим кенгайиб кетди.\n— Кимим бор?!\nҚўнғироқ қилиб айтаман: «Йўлим очиқ…»\n«Динозавр» бошланди. Дастлабки 5 бети ёзилди. Нега бунча кечикиб? Сабаби — ғояни аниқлаштиришдан ҳам қийин бўлган бир ҳол эди. Яъни, «ўзим» учунми, «биров» учунми ёзиш керак?\n«Биров» — ким ўзи? Файласуфми, оми одамми? Ва ҳоказо. Барибир уларга мослашишга тўғри келарди.\nМослашилди — энг содда, билишни истовчи, самимий инсонга -ҲАСРАТДОШга!!!\n(Бу улуғ проблема мени ўнлаб йиллар бурун ҳам кўп ўйлатган, ўнлаб йилларим шу йўлда совурилган эди…).\nНиҳоят, I шахс тилидан ҳикоя қилинган асарларим менга қўл келди: I шахс кимга ҳикоя қилган экан?!\nАна шуни кавлаштириб топдим: У — ушбу самимий ҲАСРАТДОШ экан…\n«Қандай ва Кимга ёзиш керак?»\nШу азобли саволга, ниҳоят, бугун (неча-неча «ниҳоят»лардан сўнг) жавоб топганимни «Динозавр»да тоғ тасвирини ёза туриб, ҳис қилдим.\nЯъни, конкрет одам (одамлар) рўпарангда турсин-у, сен уларга қарама! Борлигини, «эшитаёт»ганини ҳис этиб турсанг, бас.\nУ (улар) узра асар майдони ёки қаҳрамонга мағрур ва кенг қараб «айтарингни айтавер!»\nАммо одам (одамлар) ҳикоянгни қандай қабул қилаётганини ҳис этиб тур!»\n«28 январь, кундуз соат 5\nБу усулни дафъатан синаб кўриш учун («Динозавр»ни қўя туриб) «От йили» деган ҳикоямни ёзиб кўрмоқчиман.\n2001-2002 йилларда «Динозавр»ни ёзиш жараёнида «От йили» ҳикоясини ҳам ёзишга киришганлар. Ёзиш жараёнида асар кенгайиб, қиссага айланиб кетди. «От йили» қиссаси адамнинг сўнгги йирик асарларидан бири. Худди шу пайт «Бу кишим — устоз, мен — шогирд» эссесини, «Ўзбек бобо», «Кузда баҳор ҳавоси» ҳикояларини ҳам ёздилар. Яна бу ўртада бир неча адабий суҳбатлар бўлиб ўтди, мақолалар ҳам ёзилди.\n2004 йилда қилинган суҳбатлардан бирида шундай деган эдилар: «Мен «Динозавр»ни ўзимнинг суянган тоғим, ишонган боғим, деб ҳисоблайман. Энди бу ёғига худо умр берса, «Динозавр» романимни мукаммал ҳолатга келтирсам, армоним йўк».\n«Динозавр» (уч асар) тўлиқ бир тартибга келтирилмай иш столида қолиб кетди, яхлит холда чоп эттириш насиб этмади…\n— Демоқчиманки, Шукур ака доим бадиий адабиётнинг муаммолари, ижодкорлар, шогирдлари ва чоп этилаётган бадиий китоблар ҳақида ўз фикрларини билдириб келганлар. Биз Шукур аканинг мақолаларини, суҳбатларини ҳам интиқлик билан кутардик…\n— Адам 60-70 йилларданоқ адабий мақолалари, тақризлари, суҳбатлари орқали айтганингиздек, доимо «адабий жараён»да фаол қатнашиб келган. Уларнинг Иброхим Ғафуровга йўлланган «Танқидчига уч мактуб»и, Неъмат Аминовнинг «Қирқ учинчи почча» китобига ёзилган тақризи, Абдулла Қаҳҳор, Саид Аҳмад, Одил Ёқубов ҳақидаги ва ижод жараёни, асар ёзилиш сирлари, ҳамда ёш ижодкорлар ҳақида «Ёзувчиликнинг мактаби йўқ…», «Ёзувчи ким?», «Мўъжиза бўлиб қолсин», «Кечирасиз, жаноб Карпентер вақтим зиқроқ», «Адабиёт ўладими?» каби мақолаларини ва йигирмадан ортиқ суҳбатларини алоҳида айтиб ўтиш керак(«Адабиёт, адабиёт, адабиёт…», «Муаммоларнинг муаммоси одам», «Адиб шахс бўлиши керак», «Инсонни кашф этиш бахти», «Жаҳонбоп асар ёза оламан лекин…», «Айтар сўзимизга масъул бўлайлик» ва бошқалар). «Яшасин табиат, яшасин инсон!», «Бойсунтоғ ҳимоя сўрайди», «Чирчиқнинг яшил маскани», «Қадриятларимизнинг қаърига боқсак» каби мақолаларида табиатни асраш, ўсимлик ва ҳайвонот дунёсини муҳофаза қилиш масалалари кўтарилган.\nМакола ва суҳбатларда айтилган фикрлар, қарашлар, ўйлар, ва кўтарилган муаммолар йиллар ўтиши билан мутлақо ўз қадрини йўқотмаганлигига гувоҳ бўламиз.\nАдамнинг адабий ўйлари, суҳбатлари, мақолалари жамланган ҳолда, яъни бу борадаги 45 йиллик ишлари бирор марта ҳам жамланган ҳолда чоп этилмаган. Буларни китоб ҳолида чоп эттириш режадаги ишларимиздан бири.\n— «Сайланма» жилдларининг сони мана тўрттага етди. Агар ҳаёт бўлганларида эсселар тўпламиниям бир китоб ҳолида кўриш орзуси бор эди. Эссе «эркин ижод» жанри экан, бунга қандай эришган деб ўйлайсиз?!\n— Шу саволингизга ҳам жавобни адам билан 2002 йилда эссе жанри ҳақида қилинган суҳбатдан излаш керак деб ўйлайман. «Эссе… ёзувчига беҳад кенг эркинликлар беради: яъни эссе ёзувчи адиб тасвирлаётган ёхуд баён этаётган воқеа-ҳодисаларга… инсон қисматининг маълум даври-бўлагига нисбатан ўз муносабатини очиқ-ошкор билдириб туриши баробарида ўз кўнглида туғилган қандайдир ҳис-ҳаяжондан ҳам, хатто шахсий мулоҳазаларини ҳам бемалол ёзиш имконига эгадир» деган эдилар мақолада. Адам 1968-йилдан то умриларининг охиригача шу жанрда ҳам ижод қилиб келдилар. Улар эссенавислардан — Озод Шарафиддинов, Одил Ёқубов, Дадахон Нурий, Карим Баҳриев, Қулман Очил, Собиржон Қодировларни мамнуният билан тилга олган эдилар. Мен адамни ҳам ўзбек адабиётида эссе жанрини ривожланишида муҳим ўз ўрнилари бор деб ҳисоблайман. Уларнинг Р.Чориев, Ш.Бурҳонов, О.Ёқубов, Шуҳрат, А.Қаҳҳор, М.Қўшжонов, У.Умарбеков, А.Орипов каби шахслар ҳақидаги эсселарини ўқир экансиз, улар шу даражада жонли, ҳаётий-табиий тасвирланганки, уларнинг қиёфаси кўз олдингизда муҳрланиб қолади. Адам айтганларидек, «ҳаётнинг ўзидек қилиб ёзиш — тасвирлашга зўр машаққатлар, изланишлар оқибатида эришилади».Уларнинг «Қадимий Бақтрия тупроғида», «Тоғларга қор тушди», «Жамиятнинг мақсади, яъни мафкура бобидаги ўйлар» каби эсселари тарихий публицистик йўналишларда ёзилган. «Эссега мурожаат қилишимнинг боиси -феълимда бўлса керак: болалиқдан эркинликни севардим…» деб жавоб берган эдилар суҳбат чоғида.\n«Адабиётда бўлсин, ҳаётда бўлсин умрим йўлида из қолдирган Шахслар ҳақида бир-бир эссе ёзиб қолдиришни илгаритдан ўйлаб юрардим» — бу ҳам адамнинг мақолаларидан бир парча.\nҲа, адам ёзиб қолдирган эсселари билан хам адабиётимизни янада бойитдилар. Улар эсселарни жанр талабларига амал килган ҳолда, энг муҳими маҳорат билан, бадиий жиҳатдан етук қилиб ёзишга интилганлар…\n— Сайёра опа, сир бўлмаса «Сайланма» жилдлар сонини нечтага етказиш ниятингиз бор?\n— Жилдларнинг чоп этилиши, яъни маълум сабабларга кўра тўхтаб қолмаслиги мени ягона орзуимдир. Ҳозирги кунга кадар асосан ҳикоялар ва эсселарнинг бир қисми чоп этилди. «Сайланма»ларнинг 5-жилдининг корректурасини куни кеча нашриётга топширдим. Бу жилдга асосан қиссалар жамланган. Адам ўзбек адабиётига 1960 йилда «Оқ отли» қиссалари билан кириб келган эдилар ва ижодларининг охиригача бу жанрдан узоқлашмадилар. «Букри тол», «Ўн саккизга кирмаган ким бор…», «Юр, тоғларга кетамиз!», «Йўллар, йўлдошлар», «Тупроқ кўчалар» каби қиссалари ва сўнгги асарларидан бири — «От йили» ҳам шу тўпламдан жой олган. 4 жилдда чоп этилган ва 5-жилдда чоп этилаётган асарлар адамнинг адабий меросларининг бир қисмидир.\nДемак, 5та романлари, 4та саҳна асарлари, мақола ва суҳбатлари, эсселарининг қолган қисмларини ҳам чоп эттиришни кейинги жилдларга режалаштарганмиз. Саҳна асарларининг («Ҳожи бобо», «Зиёфат», «Булут тўсган ой» (ҳикоя асосида сценарий ёзилган), «Қор ёғаётир») ўзи ҳам бир жилдни ташкил этади.\nМақолалар, суҳбатлар, эсселар, айрим қиссалар икки жилд бўлади, яна романлар бор… Агар «Шарқ» нашриёти мана шундай хайрли ишни давом эттириб, бир адибимизнинг тўпланиб қолган асарларини китоб ҳолида чиқишига ёрдам бериб турса, «Сайланма» жилдларнинг сони Ютага етади.\n— Сайёра опа, Шукур аканинг чоп этилмай қолган асарлари ҳақида нималар дея оласиз? Биз биламизки, уларнинг вафотларидан кейин сиз айрим асарларини, хатларини чоп эттирдингиз. Шулар ҳақида ҳам бир-икки оғиз тўхталсангиз.\n— Адамдан қолган бир нечта қўлёзма жилдларни тартибга солиш пайтида уларни маълум бир қисмларга ажратган эдим. Бир жилдга якунланмай қолиб кетган ҳикоялар, қисса, қораламалар, мақолалар, яна бирига сўнгги вақтларда ёзилган эссе ва ҳикояларнинг бир нечта вариантлари, бир нечта жилдга «Қил кўприк» ва «Динозавр» романларининг тугалланмаган вариант нусхалари, яна бирига эса охирги нуқта қўйилган, тугалланган асарларни жойлаштирганман. Сўнгги жилддаги асарларни кўриб-чиқиб, маъқул топганларимни матбуот орқали бирин-кетин чоп эттиряпман. «Мустақиллик нима ўзи» мақоласи, («Ёш куч» 2006.№8), «Жўнатилмаган мактуб» («Ёш куч» 2006.№7), «Орзуларнинг аламли юки» («Тафаккур» 2007.№3), «Кундаликдаги қайдлар» («Жаннатмакон» 2007. 1), «Ҳожи бобо» сценарийси («Шарқ юлдузи» 2007.№5) шулар жумласидандир. «Шарқ юлдузи» журналида «Алпомиш неча ёшда?» номли эсселари ҳам чоп этиляпти. «Булут тўсган ой» ҳикояси асосида ёзилган сценарийни (160 бет. 1997Й.), «Қор ёғаётир» номли тарихий мавзудаги киносценарий баёнини (169 бет. 1996Й.) ҳам столда қолиб кетмай, матбуот юзини кўришини истайман. Бу икки асар ҳам тўла якунланган, уларни саҳналаштириш учун (режиссёрларнинг илтимосига кўра) ёзгандилар. Кейин моддий томонлари сабаб бўлиб, қолиб кетган. Мен адамнинг фотоальбомлари (изоҳлари билан) босилиб чиқишини ҳам кўргим келади…\n— Сайёра опа, яна бир саволни беришга журъат қилдим. Айтингчи, сизни билганлар меҳрибон, ғамхўр фарзанд сифатида тилга олишади. Сўнгги 4-5 йилларда адасига суяниб қолган қиз қандай яшаяпти?\n— Менга бу йиллар оғир кечди. Бу йиллар мени янада улғайтирди, сабр-қаноатга, чидамга, муаммоларни мустақил равишда ҳал қилишга ўргатди. Қай маънода? Адамсиз қандай яшаш мумкинлигини тушунмасдим, билмасдим. Йўлини йўқотган йўловчидек гаранг эдим. Чунки улар мени ҳеч қачон ташлаб кетмайдигандек туюлар эди. Инсон умри ҳеч қачон ўзи хохлаганидек доим бир текисда, силлиқ бўлмаслиги, кутилмаган ўзгаришларга, синовларга ҳам дуч келишини ҳам шу йилларда чуқур ҳис қилдим. Дўст танлашда жуда сезгир бўлиш кераклигини ўргандим. Керағидан ортиқ ишонувчанлик, соддалик ҳасад, худбинлик каби энг ёмон хислатларни кўришга имкон бермай қолар экан. Мен буни ҳам ўз бошимдан ўтказдим. Сўнгги йилларда ўзини жуда яқин олиб юрган, мени тўла ишончимга кириб олган дугонам ўзини асл қиёфасини кўрсатди. Энди ўйлаб кўрсам, бу воқеалар ҳам менга ҳаётни чуқурроқ тушунишга, атрофимдаги одамларни тўғри баҳолашга ўргатди.\nБежиз, қадимдан дўст ўзинг билан тенг бўлиши, руҳан бир-бирига яқин бўлгандагина ўзаро тушуниш, ҳурмат қилиш, яхши-ёмон кунларда бир-бирига суяниш мумкинлиги ҳақида гапирилмаган. Доим сенинг ёнингда гапингни маъқуллаб юрадиган ёки сени райингга сўзсиз қарайдиган ва айтганларингни бажарган инсонларга ишониб қолмаслик керак экан. Улар мутлақо кутилмаган пайтда ўзини фош қилар экан. Майли, бу ҳам ҳаётнинг бир сабоғидир. Худога шукур, йиллар синовидан ўтган, бир-биримизни сўзсиз тушунадиган, суянадиган, садоқатли, чин дилдан бир-биримизга ғамхўрлик қиладиган дўстларим оз бўлса ҳам бор…\n— Сайёра опа, сизни касб танлашингизда ота-онангиз қандай ўрин эгаллаган?\n— Мен мактабда ўқиётганимда она тили ва адабиёт дарслари- менинг энг севимли дарсларим эди. Доим «адабиёт ўқитувчиси бўламан» дердим. Шунинг учун касб танлаш деган нарсанинг ўзи бўлмаган. Биринчидан, албатта тарбия топган муҳитнинг ўрни катта. Адабиётни яхши кўриб, меҳр кўйиб катта бўлганман. Адабиёт ўқитувчимиз Зарифа опани (Мўминова) жуда ҳурмат қилардим, уларга ўхшагим келарди. У пайтлар мактабда иншо кўп ёзилар эди, битта мавзуга битта дафтарни тўлдириб ёзар эдим. Иншо ёзишни яхши кўрардим, Зарифа опанинг энг «аълочи» ўқувчилари эдим. Ўзимдан 1-2 пастки синфда ўқийдиган ўқувчиларнинг иншоларини Зарифа опа ишониб менга текширгани уйга бериб юборардилар, мен кечқурунлари ўзимни дарс столимда қизил ручкани олиб дафтар текшириб ўтирардим, баҳосини ҳам қўярдим. Уларга ўхшаб мен ҳам катта рўмолни елкамга ташлаб дарс ўтишни, қоғозга ўралган бўрни жемпиримнинг чўнтагидан олиб доскага ёзишни ўйлардим. Бир нарса аниқки, агар бошқа касбни — психологликними, санъатшуносликними ёки бутунлай бошқа соҳани танлаганимда ҳам ота-онам қаршилик қилмаган бўлардилар.\nҲозир эса талабаларга таълим ва тарбия бериб келяпман, улар билан адабиёт ҳақида, қадриятларимиз, маънавиятимиз, уларни кизиқтирган мавзулар бўйича суҳбатлашишни яхши кўраман. Умуман, талабалар билан ишлаш, улар билан’ яқин дўстдек, уларни тушуниб, турли муаммоларини ечишга ёрдам бериш менга ёқади. Кўз олдимда ёшгина йигит ва қизлар касбга, билим ва тарбияга эга бўлиб, катта ҳаётга қадам қўядилар. Уларни кўриб мен ҳам қувонаман. Ўзимни ёлғиз ҳис қилганимда, тушкунликка тушганимда, ҳамда қувончли кунларимда адамнинг асарларини нашрга тайёрлаш ва тўплаш ишлари, фарзандларим, севимли касбим менга мадад бўлади.\n— Шукур аканинг уй — музейини ташкил қилиш режангиз борми? Масалан, ўша нимаки адабиётимизга ёзиб қолдирган битиклари бўлса барчасини, умуман дадангизнинг ўқиб илҳомланган китобларини ўша жойга қўйшп керакдир балким?\n— Адамнинг уй — музейларини ташкил қилиш бу менгагина боғлиқ бўлган нарса эмас. Режада, албатта бор. Бу энг яхши ниятларимиздан бири. Худо хоҳласа, амалга ошиб ҳам қолар. Ўшанда мендан лозим бўлган, қўлимдан келган барча ишларни қилишга тайёрман. Мен адамни кийим-кечаклари, машинкалари, дипломатлари, картиналари, қўлсоатлари, кутубхоналари, (шляпа, галстук ва бошқалар) ва барча хоналаридаги жиҳозларни асраб келяпман. Ҳатто, кофеларининг қолган қисми-ю, охирги очиқ қолган сигарета пачкалари билан кулдонигача асраб келяпман. Мен учун буларнинг барчаси адамни ёдга солади, уларнинг қўллари теккан. Ҳали охиригача ишлатмаган оқ қоғозлари-ю, копировка — қора қоғозлари ҳам менга қадрли. Энди, қўлёзмалари, ён дафтарлари, қоралама қоғозлари, асарлари, китоблари (ўзлари сотиб олиб тўплаган ҳамда тақдим қилинган китоблар ҳам албатта) ва турли ҳужжатлари ҳақида гапирмаса ҳам бўлади. Албатта, насиб этса, буларни барчасини музейга топшираман. Мендан кейин ҳам музейда сақланиб, асраб келинишини истайман. Турли йилларда тушган суратларини йиғиб юрар эканман, уларни ҳар бирини каттайтириб, рамкага солиб музейни безашни ҳам ҳаёлан ўйлайман.Уй-музей билан боглиқ бўлган савол берганингиз учунгина шуни айтиб ўтмоқчиманки, адам уй-музейни Дўрмондаги ўз севимли дала- боғларида очилишини васият қилганлар.\n— Сайёра опа, ҳаётингизда бирор нарсага афсусланасизми?\n— Менимча, ҳар бир инсон йиллар ўтган сайин, ҳаётий тажрибалари ошган сари кўп нарсаларни чуқурроқ тушуна бораркан. албатта, нималаргадир афсусланади. Мен доим ўзимни хатти-харакатимни, айтган гап-сўзимни таҳлил қилиб ўрганганман. Ҳозирги кунда яшаб ўтган йилларимни бирма-бир кўз олдимдан ўтказсам, нималарга афсусланарканман-а? Энг аввало, аввал айтганимдек, доимий равишда кундалик дафтари тутмаганимга. Баъзи воқеаларни, холатларни қоғозларга туширадиган одатим бор. Лекин барибир бу кундалик дафтари эмас-да. Адам билан бўлган қанчадан-қанча суҳбатлар, воқеалар, айтилган фикрларни ёзиб олмаганимга афсусланаман. Менинг ҳаётимдаги биринчи зарба — бувимнинг кутилмаганда вафот эттанлари эди(1989 й.). Раҳматли бувим жуда меҳрибон, ширинсўз, бағри кенг аёл эдилар. Уларнинг ўлими менга қаттиқ таъсир қилгаи, бошқача айтганда эрка қиздан ҳаётнинг паст-баландини фарқлайдиган қизга айлантирган эди. Уларни жудаям яхши кўрганлигимни, меҳримни етарли даражада ҳаётлик пайтларида кўрсата олмаганимга афсусланаман. Бувимнинг вафоти мени атрофдагиларга — яқинларимга янада меҳрибон, ғамхўр бўлишга, бизни яхши кўрган инсонларнинг муҳаббати қайтмаслигини, улар билан ўтган ҳар бир куннинг ғаниматлиги, кадрлашимиз зарурлигини англатди. Мен ўзимиз яхши кўрган яқинларимизни ёнимиздалигида авайлаб, ардоқлаб, уларга кўлимиздан келганча ёрдам беришимиз кераклигини юракдан ҳис қилган эдим. Кейин бутун умр армон бўлиб қолмаслиги учун. Мен доим адамнинг ёнларида бўлдим. Уларни тушуниб, авайлаб, энг асосийси яхши кўриб, оғирларини енгил қилишга ҳаракат қилиб келдим. Яна ҳаётимдаги баъзи нарсаларга афсусланаман, лекин улар фақат менинг ўзимга тегишли.\n— Дадангизнинг мухлисларига тилакларингиз…\n— Адабиётимиз ҳар қанча мақтаса арзигулик адабиёт. Негаки, бизни инсоний фазилатларимиз, руҳимиз қалбимизни тарбиялай оладиган бирдан-бир илоҳий санъат адабиётдир. Ана шундай санъат билан яшайдиган инсон, шубҳасиз, энг бахтли инсондир. Жамиятимизнинг эртанги тараққиёти бу албатта, ёш авлод билан ўлчаланади. Маърифатли инсонларгина ўз келажаги сари дадил қадам ташлай оладилар. Шу жиҳатдан бизнинг баркамол авлод тарбияси ҳақидаги ниятларимизнинг маънавий асоси бор. Маънавий баркамоллик энг аввало тилга эътибор, билимга чанкоқлик, каттага ҳурмат, меҳр-оқибат,сабр-қаноат, одоб ва аҳлоқ каби инсоний қадриятларни ўзига сингдиришдир. Ёшларимизни тўғри, ақлли, халол, илмли, диёнатли ва юртсевар қилиб тарбиялашдаги энг асосий куч — бу адабиётдир. Шунинг учун ёшларга тилагим — энг яқин дўстингиз доим китоб бўлсин.\nОта-онангизнинг хизматларини қилишдан чарчаманг. Доим бағрингиз бутун бўлиб, энг катта бойлигингиз — бу ота-онангиз эканлигини бир дақиқа ҳам унутманг. Ҳар куни сиз билан яшаётган, суҳбатлашаётган, сизга ғамхўрлик кўрсатаётган яқинларингиз ғанимат эканлигини ёдда тутинг. Ширин гапингизни, меҳрли қарашингизни улардан аяманг. Уларнинг дуосини олинг.\nБарча мухлисларга эса энг аввало соғлиқ-омонлик, яхши кайфият, хотиржамлик, бахт, омад, ўзига ишонч ва барча ниятларини амалга ошишини чин дилдан истаб қоламан.\n— Сайёра опа, улуғ ёзувчимиз Шукур Холмирзаевнинг маънавий меросини халқимизга, китобхонларга етказаётганингиз учун ҳамда дилдан қилган суҳбатингиз учун катта раҳмат. Сизнинг ҳам барча истакларингиз амалга ошишига тилакдошмиз.\n(Суҳбат «Ёзувчининг сўнгги армони» сарлавҳаси остида «Аъло кайфият» (2012 . №4-5) журналида чоп этилган).\nTeg(lar) Sayyora XolmirzayevaShukur Xolmirzayev\nXurshid Do’stmuhammad. Nazarning umidbaxsh kemalari.\n10.07.2013 at 05:43\nМен Сайёра опани бир марта кўрганман. Шукур аканинг Дўрмондаги уйида. Ва ўша бир учрашувдаёк фарзанднинг отага ҳурмати-ю, отанинг унга чексиз муҳаббатига гувоҳ бўлганман… Шукур ака ҳақида учта эссе ёзганман, маҳаллий газеталарда чоп этилган. Бироқ бирортасини улуғ адиб ҳақидаги хотиралар китобига лойиқ топмадим…


Мудҳиш ҳалокат: Шимолий Македонияда мотам кунлари ўтказилади | Qalampir.uz\nМудҳиш ҳалокат: Шимолий Македонияда мотам кунлари ўтказилади\nОлам\t23 Ноябрь 2021 15:39 5471\nБолгариядаги автобус ҳалокати муносабати билан Шимолий Македонияда мотам кунлари ўтказилади. Бу ҳақда мамлакат Президенти Стево Пендаровски маълум қилди.\nТаъкидланишича, Шимолий Македония Бош вазири Зоран Заев Ташқи ишлар вазири ва Соғлиқни сақлаш вазири билан бугун, 23 ноябрь куни Софияга жўнаб кетган ва Шимолий Македониядан тегишли мутахассислар гуруҳлари Болгарияга юборилгани ҳақида маълум қилган.\n“Биз ваколатли органлар тўлиқ текширув ўтказишини кутамиз. Келгуси мотам кунларида қурбонлар руҳига тинчлик ва осойишталик, жабрланганларга эса тезроқ соғайиб кетишини тилайман”, деб ёзган давлат раҳбари.\nАввалроқ, бугун, 23 ноябрь куни Болгарияда автобус ҳалокатга учраб, ёниб кетгани ҳақида хабар бергандик. Турли манбаларга кўра, 45 ёки 46 киши ҳалок бўлган, улардан 12 нафари вояга етмаганлар. Шимолий Македония Бош вазири Зоран Заев қурбонларнинг барчаси шу давлат фуқаролари эканлигини айтган. Салонда 52 ёки 53 киши бўлган.\nҚурбонларнинг жасадлари таниб бўлмас даражада куйган. Етти нафар катталар, жумладан, 17 ёшли қиз Софиядаги шифохонага етказилган. Уларнинг ҳаёти хавф остида эмас.\nШимолий Македония мотам\n19 Май 11:12 50619\n18 Май 22:13 31544\n17 Май 22:31 30917\n18 Май 16:28 27454\n17 Май 12:46 24499


Шаҳрисабздаги Оқсарой мажмуасига кириш пулли бўлдими? — Sof.uz\nЖАҲОН 163,801,327 143,438,347 3,395,151\n19.04 20:07 188 Ўзбекистон\nИжтимоий тармоқларда «Оқсарой мажмуаси»га кириш учун пул талаб қилинаётгани, бу пуллар қонуний асосда олинаётганига шубҳа уйғонаётгани ҳақидаги хабарлар тарқалди. «Шаҳрисабз» давлат музей-қўриқхонаси бош директори Наби Хушвақов бу масалага ойдинлик киритиб, жумладан шундай деди:\n- Биринчидан, бу бутун дунёда мавжуд бўлган тартибот. Самарқанд, Хива, Бухорoга борсангиз ҳам ҳар битта тарихий ёдгорлик музей-қўриқхона таркибига кирган ва албатта, пуллик хизмат кўрсатилади. Бизда ҳам шундай - саёҳатчилардан тушган пулнинг 50 фоизи Республика маданий мерос депaртаментига кетади, қолган 50 фоизи тарихий маданий мерос объектларини таъмирлаш учун музей-қўриқхона ҳисобрақамида қолади. Бирор сўмини ҳам музей ходимига мукофот тарзида ёки ойлик маошига устама тарзида қўшиб бериб бўлмайди. Мумкин эмас, молиявий интизом бузилган бўлади.\nБиз ҳам худди мана шундай республикадаги бошқа давлат музей- қўриқхоналари каби ишлаяпмиз. Ўзингиз ўйлаб кўринг, Самарқанддаги Регистон, Бибихоним мақбараси ёки Гўри Амир даҳмасига бепул кириб бўлмайдику!\nЯна бир бор таъкидлайман, бизда фақат музей-қўриқхонага кириш учун пул тўланади, бу пул эвазига экскурция хизмати кўрсатилади. Масалан, битта гуруҳ 3 кишидан 15 кишигача бўлиши мумкин, шундай гуруҳга 45 минутлик маданий сервис хизмати кўрсатиш нархи 10 минг сўм. Бу 10 минг сўм музей ходими чўнтагига тушмайди, у кассага тўланиб, музей ҳисоб- рақамига тушади ва моддий техника базасини мустаҳкамлаш учун сарфланади. Бундан ташқари бизда ҳар ойнинг биринчи якшанбасида барча фуқаролар учун музей-қўриқхонага кириш бепул. Талабалар ва ўқувчилар 2000 сўм, катталар 3000 сўм тўлашади, холос. Чет эллик фуқаролар 3 АҚШ доллари тўлашади.\nЯна бир изоҳ: Самарқанд дарвозасидан кириш жойида келин -куёвлардан Шаҳрисабз ободонлаштириш депaртаменти 152 минг сўм пул олади. Рости, мен улар бу пулларни нима учун олишининг сабабини билмайман, Одатда бундай объектларга маданий сервис хизмати кўрсатилиши учун пул олинади. Шаҳрисабз ободонлаштириш депaртаменти қанақа маданий сервис хизмати кўрсатаяпти, буни ҳам билмайман. Чунки у бизга алоқадор ташкилот эмас, Маданият вазирлигига қарамайди. Ана шу ҳолат ҳам саёҳатчиларни чалғитаяпти.\nМаълумот учун, 2019 йилда Президентимиз ташаббуси билан музей Шаҳрисабз давлат музей қўриқхонасига айлантирилди, Вазирлар Маҳкамасининг 2021 йил 3 мартдаги «Моддий маданий мерос объектлари ва ЮНEСКОнинг Умумжаҳон мероси рўйхатига киритилган ҳудудлар муҳофазасини кучайтириш чора-тадбирлари тўғрисида»ги қарорига асосан шаҳар ҳудудидаги ЮНEСКО рўйхатига кирган 220 гектар қалъанинг ичи, тарихий ҳудуди ва унинг 82 гектарлик муҳофаза ҳудуди жами 300 гектардан зиёд тарихий ҳудуд, «Шаҳрисабз» музей-қўриқхона тасарруфига оператив бошқарув ҳуқуқи билан ўтказиб берилди.\n14.05 17:45 6541\n15.05 17:32 1843\n16.05 17:11 1749\nБугун, 09:11 895\nБугун, 13:26 57 Тиббиёт\nБугун, 13:21 290 Жамият\nБугун, 11:58 234 Жамият


Мен пенсияни расмийлаштиряпман, бироқ ишлашда давом этмоқчиман. Ишлайдиган пенсионерларга пенсия тўлаш тартиби қандай?\n– Ишловчи пенсионерларга пенсия тўлаш тартиби тўғрисидаги низомнинг* 3-бандига кўра пенсиялар иш жойидан, бюджетдан ташқари Пенсия жамғармаси ҳисобидан тўланади. Ўриндошлик асосида ишловчи пенсионерларга пенсия асосий иш жойидан тўланади.\nТашкилот раҳбарлари пенсионер ишга қабул қилинганлигини пенсионернинг яшаш жойидаги Пенсия жамғармасининг туман (шаҳар) бўлимига 5 кунлик муддатда хабар беришлари ва ишга қабул қилинганлик тўғрисида буйруқ кўчирмасини (фуқаролик-ҳуқуқий шартноманинг нусхасини) тақдим этишлари шарт (2222-сон Низомнинг 27-банди). Пенсия тўлаш учун пенсионернинг яшаш жойидаги Пенсия жамғармасининг бўлими томонидан бериладиган Ф-25 топшириқномаси асос бўлиб ҳисобланади (2222-сон Низомнинг 9-банди). Унда, 2222-сон Низомнинг 11-бандига кўра, қуйидаги маълумотлар акс эттирилади:\nТопшириқнома Пенсия жамғармасининг туман (шаҳар) бўлим бошлиғи ва бош бухгалтери имзоси билан тасдиқланиб, махсус дафтарда рўйхатдан ўтказилади ва ташкилот вакили ёки пенсионерга тилхат олиб берилади.\nҚолган устунлар пенсионер ишлайдиган ташкилотнинг ижтимоий суғурта бўйича комиссияси ва маъмурияти томонидан тўлдирилади.\nПенсия тўлови ўтган ой учун ойлик иш ҳақининг иккинчи қисми тўловлари билан бир вақтда амалга оширилади. Пенсиялар алоҳида қайдномалар орқали тўланади ва солиқ солинмайди (2222-сон Низомнинг 5-банди).\nИшловчи пенсионерларга пенсия тўловини амалга оширувчи ташкилотлар бюджетдан ташқари Пенсия жамғармаси маблағларининг ўз вақтида ва мақсадли тўланиши жавобгарлигини ўз зиммасига олади (2222-сон Низомнинг 30-банди).\n*МВ, ИИВ, Мудофаа вазирлиги, ФВВ, МХХ ва ДБҚнинг АВ томонидан 30.04.2011 йилда 2222-сон билан рўйхатдан ўтказилган қарори билан тасдиқланган, бундан кейин – 2222-сон Низом.ф


Ўзбекистон ҳали ҳам ЕОИИга қўшилиш масаласини ҳал қилгани йуқ\n05 Mart 18:00 / Published in Ўзбекистон янгиликлари\nЎзбекистонда ЕОИИ фойдаси ҳал қилинган қарорнинг тўғрилигига шубҳа қилишмоқда\nЕвроосиё Иқтисодий Иттифоқига қўшилиш тўғрисида Ўзбекистонни ташвишга солаётган асосий муаммо мамлакат мустақиллигини қай даражада йуқотиши бўлиб қолмоқда. ЕОИИга қўшилгандан сўнг, мамлакат ҳар қандай ҳолатда ҳам баъзи эркинликларини касаба уюшма ташкилоти фойдасига йуқотади, савол туғилади — қай даражада?\nЎзбекистон Сенати раҳбарининг биринчи ўринбосари Содиқ Сафаев интервюсида ЕОИИга қўшилиш борасидаги хавотирларини билдирди. Унинг сўзларига кўра, интеграция учун этарлича оғир омилларга қарамай, иттифоққа қўшилиш масаласи очиқ қолмоқда. Мамлакат суверенитетини чеклаш муқаррар. Аммо, Сафаев таъкидлаганидек, чеклаш чоралари бошқача ва энди Россия билан мулоқот интеграция жараёнига ойдинлик киритиш ва иштирокчи давлатлар томонидан сингиб кетмаслик учун етарли даражада давом этмоқда. Эҳтимол, Сафаев «иштирокчи мамлакатлар» деганда Россия ҳақида гаплашаётгандир.\nСуҳбат давомида ЖСТга аъзо бўлиш масаласи ҳам кўтарилди. Ушбу иттифоқ ҳақида Сенат раҳбарининг ўринбосари аниқ жавоб берди. Унинг фикрича, Ўзбекистон фуқароларининг аксарияти Жаҳон савдо ташкилотига аъзо бўлиш қарорини қўллаб-қувватлайди. Шунингдек, сиёсатчи нима учун ҳукумат Жаҳон Савдо Ташкилоти билан интеграциялашишдан қўрқмаётгани, ЕОИИ билан бўлгани каби тушунтирди. Сафаев ЖСТда суверенитет ва манфаатларни ҳимоя қилиш учун ниҳоятда шаффоф ва аниқ механизм мавжудлигини таъкидлайди.\nЖаҳон савдо ташкилоти Ўзбекистонга бундан ҳам кўпроқ фойда келтириши аниқ. Ҳукумат ва одамлар ташкилотга қўшилишга тайёр. ЕОИИ билан вазият бошқача. Афтидан, Мирзиёев Россиянинг интеграциясини инкор эта олмаяпти. Сафаев, шунингдек, уларнинг Москва билан муносабатлари анча илиқ эканлигини таъкидлади. «Россия Ўзбекистоннинг етакчи иқтисодий шеригидир», деди сиёсатчи. «Россияга шунчалик боғланиб қолиш хавфли эмасми?» — деган саволга Сафаев «Энди нима қилиш керак?»\nЎзбекистон ҳукумати ЕОИИга қўшилгандан кейин суверенитетни йуқотиш билан боғлиқ вазиятнинг тўлиқ хавфини тушунади, аммо ҳозирча у ҳеч нарса қила олмайди. Сиёсатчи ўз интервюсида таъкидлаганидек, Россия Ўзбекистоннинг этакчи иқтисодий шериги ҳисобланади. Москванинг талабларини рад этиш бутун мамлакат учун катта муаммоларни келтириб чиқариши мумкин.\nTagged under: Евроосиё Иқтисодий Иттифоқи, ЕОИИ, МОСКВА, ПУТИН, РОССИЯ, тўғри қарор, ҚЎШИЛИШ\nНима учун Ўзбекистон Республикасига Россия вакцинаси етарли олиб келинмоқда эмас?\nЎзбекистон Республикасида сейсмологияни ривожлантириш ва қўллаб-қувватлаш учун фонд яратилди


Мавзу: "светофор" - Carzone.Uz\nЎзбекистонликлар таймерли светофорлар ўрнатилишини ёқламоқдa\nАвтоуловлар светофор олдидаги туташ чизиқни кесиб ўтгани учун жаримага тортиляптими?\nЙўл ҳаракатини тартибга соладиган регулировкачининг хатта-ҳаракатларини ҳайдовчиларнинг жуда камчилиги тушунади. Негалигини биласизми? Чунки ишимиз тушмаган. Технологиялашган давримизда имо-ишоралар тилини билишимиз шарт эмасдек,...\nАҚШ бозори учун ишлаб чиқариладиган икки авторусум энг яқин светофорнинг қизил чироғи қачон ёнишини олдиндан сезиш имконига эга бўлди. Компания ўз машиналари...\nКиевда “келажак светофори” ўрнатилди\nУкраина пойтахтидаги чорраҳага ўрнатилган тажрибавий светофорнинг ўзига хослиги шундаки, қизил-сариқ-яшил чироқлар светофорнинг устунларида ҳам ёнади. Шу тариқа нур сигналини анчагина узоқдан ҳам...\nAudi’нинг учта модели светофорларни кузатишни ўрганди\nAudi компанияси Q7 модели, А4 седани ва А4 allroad 2017 йўлтанламасида светофор ишини кузатадиган тизимни йўлга қўйди. Янги технология шу йилдан эътиборан АҚШнинг...\nБиринчи светофор қаерда ва қачон ўрнатилган?\n1914 йилнинг 5 август куни АҚШда жаҳонда биринчи бўлиб электрли светофор ишга туширилган. Кливленд чорраҳаларидан бирига ўрнатилган светофорнинг қизил ва яшил ранглари...\nГерманиянинг Аугсбург шаҳридаги чорраҳалардан бирига смартфондан кўзини узмайдиган пиёдалар учун ўзига хос светофор ўрнатилди. Светофор сигнали асфальт юзасидаги қўшимча чироқчаларда акс этади....\nМассачусетс технология институти Senseable лабораторияси мутахассислари светофордан воз кечиш орқали автомобиль тиқинларига барҳам бериш мумкин, дейди. Унинг ўрнига инженерлар транспорт ҳаракатини назорат...\nВатикан сингари митти давлатни хаёлингизга келтирманг. Бу Миср пойтахти Қоҳира шаҳридир. Қоҳира Африка қитъасидаги энг йирик шаҳар саналади. Пойтахтда 8 млндан ортиқ...


Россиядан депортация қилинган ўзбекистонлик блогер Чирчиқ карантин зонасига жойлаштирилди (АУДИО)\n08 май 2021, Тошкент вақти: 02:22\nЭлдор Эркин 1 йилдан ортиқ вақт Россия ҳибсхоналарида сақланди\nМосква тергов изолятори ва Сахарово депортация марказида 1 йилдан ортиқ вақтдан буён ушлаб турилган ўзбекистонлик блогер ва жамоатчилик фаоли Элдор Эркин (Элдор Ғаниев) 22 июль куни Москвадан Тошкентга депортация қилинди.\nЎзбекистонга олиб кетилганидан бир кун ўтиб Озодлик билан алоқага чиққан Элдор Эркин ҳозирда Чирчиқ карантин зонасида эканини маълум қилди.\n"Мусаев и партнёри" контораси адвокати Кирилл Жаренов фикрича, Элдор Эркиннинг Ўзбекистонга чиқариб юборилиши ноқонунийдир.\nЭлдор Эркин ушлаб турилган Сахарово депортация маркази мулозими воқеани изоҳлашдан бош тортди.\n22 июль куни “Ватандош” ўзбеклар жамияти раҳбари Усмон Баратов жамият телеканали бошловчиси Элдор Эркин юзниқобли ОМОН жангчилари томонидан Домодедово аэропортига олиб келингани ва соат 17:30 атрофида “Урал авиалиниялари”га қарашли самолётда Ўзбекистонга учирилганини хабар қилди.\nБу ҳодисани "одам ўғирлаш" дея баҳолаган Усмон Баратов сўзларича, у Элдор Эркин билан Тошкентга учирилишидан бир неча дақиқа олдин телефон орқали суҳбатлашишга улгурган.\n- Бугун эрталаб у ётган Сахарово депортация лагеридаги камерага маскадаги ОМОНчилар кириб келган ва ҳатто сумка, кийимларини олишга рухсат бермасдан, телефонини тортиб олиб, Домодедовога олиб келишган. Домодедовода у жанжал қилмоқчи бўлганида қўриқчилардан бири унга электрошокер қўллаш ва “Тошкентгача ухлатиб қўйиш” билан таҳдид қилган. “Урал авиалиниялари” самолётида соат 17:30ларда жўнатилди.\nБиз билмаймиз ким конкретно уни олиб кетганини, лекин нима бўлганда ҳам унинг апелляция суди бор эди, Страсбург суди уни бериб юбормаслик тўғрисида Россияни огоҳлантирган, Россиядаги қатор инсон ҳуқуқлари ташкилотлари унинг ҳимояси билан шуғулланиб келган, - деди Усмон Баратов.\n23 июль куни Озодлик Элдор Эркиннинг ўзи билан алоқага чиқиб, унинг Тошкентга олиб келинганини ва ҳозирда карантин зонасида эканини билди.\nЭлдор Эркин Россия ҳукумати уни Ўзбекистон махсус хизматлари талаби билан депортация қилиб юборганини иддао қилди:\n- Ҳозир мен Тошкент вилояти Чирчиқ шаҳрида 14 кунлик карантиндаман. Маҳаллий вақт билан соат 12 ларда етиб келдик Тошкент аэропортига ва 2-3 соат ичида шу ерга олиб келишди. Мендан ташқари қидирувда юрган яна 4 одам ҳам олиб келинди.\nСуҳбатдошнинг фикрича, уни ноқонуний депортация қилишган:\n- Мен ҳеч қанақа қидирувда эмасман аслида - буларни компьютеридан ўчирилмаган экан! Сахарово маркази бошлиғи Лагода 2 апрель куни “Сен билан айниқса Ўзбекистон махсус хизматлари қизиқяпти. Мен шундай қиламанки, сен ўзинг ариза ёзиб кетасан”, деганди. Ва ниҳоят мақсадига эришди. Бу адолатсизлик, чунки менинг судларим бўлиб турганди! Мен кассация судидан кейин Москвага чиқиб кетишим мумкин эди. Мен бекорга 13 ой ўтирдим! Россияда “инсон ҳуқуқлари” деган нарса йўқ экан.\nЖамоатчилик фаоли Ўзбекистонга ноқонуний тарзда бериб юборгани учун Россия ҳукумати устидан халқаро судларга мурожаат қилмоқчилигини билдирди Озодлик билан суҳбатда.\nЭ.Эркин: Россияда “инсон ҳуқуқлари” деган нарса йўқ экан!\nЭлдор Эркиннинг ҳимоячиси, "Мусаев и партнёри" контораси адвокати Кирилл Жаренов фикрича, Элдор ноқонуний тарзда Ўзбекистонга чиқариб юборилган. Жаренов Озодликка бундай деди:\n- Биринчидан, унга бир неча кун олдин Россияда қочқинлик беришга рад жавоби берилган бўлсада, қарор кучга киришга улгурмаганди; иккинчидан, Элдор Эркин Россия Бош прокуратурасининг экстрадиция қилмаслик тўғрисидаги қарори борлигига қарамасдан, Дорогомилово суди қарори билан мамлакатдан “миграция қонунларини бузганликда” айбланиб бадарға қилинди; учинчидан, Мосгорсуднинг мамлакатдан уни чиқариб юбориш тўғрисидаги қарори кассация инстанциясида бекор қилинган эди ва бу масала юзасидан яна маҳкама бўлиши керак эди.\nАдвокат ўзбекистонлик қочқиннинг бадарға қилиниши тўғрисида унга ҳеч қандай хабар берилмагани ҳам ноқонуний эканига эътибор қаратди.\nУ 22 июль куни Россия Суд ижрочилари федерал хизматига (ФССП) мурожаат қилиб жавоб ололмагани, Москва ФССП бошқармасидан эса Элдор Эркиннинг Ўзбекистонга чиқариб юборилиши “қонуний” деган жавобни олганини айтди.\nОзодликнинг Сахарово СУВСИгига мурожаатига жавобан навбатчи офицер депортация ишлари билан суд ижрочилари хизмати шуғулланишини маълум қилиш билан чекланди.\nЭлдор Эркин тахаллуси билан танилган 50 яшар фарғоналик Элдор Ғаниев Ўзбекистон ИИВ томонидан “фирибгарлик” ва “пора берганлик”да айбланиб¸ халқаро қидирувга берилгани айтилган эди.\nЭлдор Эркин 2019 йилнинг 18 июнида Москвада қўлга олинган ва ўша вақтдан бери аввал Москва тергов изоляторида, кейин Сахарово депортация марказида сақланиб келган.\n“Ватандош” Интернет телеканалида бошловчи бўлган Элдор Эркин ўзини "Каримов режимининг ашаддий танқидчиларидан бири" экани, Ўзбекистон расмийлари, жумладан ўзбек элчихонаси фаолиятини жиддий танқид қилгани учун босимга учраганини иддао қилиб келган.\n2019 йилнинг декабрида Россия Бош прокуратураси уни Ўзбекистонга бериш сўровини рад қилган эди.\n2020 йилнинг 30 январь куни блогер Элдор Эркиннинг шикоят аризасини кўриб чиққан Москва шаҳар суди қуйи инстанция судининг уни депортация марказида қолдириш қарорини кучда қолдиргани тўғрисида Озодлик хабар берганди.


«ЎЗБЕККИНО» МИЛЛИЙ АГЕНТЛИГИДА «ЁШЛАР КИНОЛАБАРАТОРИЯСИ» ОЧИЛИШИНИНГ ТАНТАНАЛИ МАРОСИМИ ЎТКАЗИЛДИ. - «O`zbekkino» milliy agentligi\n«ЎЗБЕККИНО» МИЛЛИЙ АГЕНТЛИГИДА «ЁШЛАР КИНОЛАБАРАТОРИЯСИ» ОЧИЛИШИНИНГ ТАНТАНАЛИ МАРОСИМИ ЎТКАЗИЛДИ.\n“Ўзбеккино” Миллий агентлигида 30 декабрь куни соат 11:00 да Янги йил тадбири ўтказилди. Бу йил Ўзбеккино учун жуда сермаҳсул бўлганлиги қуйидаги янгиликлардан билиниб турипти.\n1. Ўзбекистон республикаси Президенти ташаббуси билан тақдим этилган 77 та ретро авто ва мототранспортлар кўргазмаси\n2. 2020 йилда “Ўзбеккино” МА томонидан бажариладиган амалий ишлар тўғрисида слайдлар намойиши (ярмаркаси)\n3. “Кино санъати” музейининг очилиши (2 қават)\n4. “ Ёш киноижодкорлар кинолабараторияси”нинг тантанали очилиши. (-1 қават).\nУнда барча таниқли киноюлдузлар, Киноарбоблар уюшмасининг аъзолари, ҳукумат вакиллари, ОАВ ходимлари, журналистлар, блогерлар ҳамда соҳага энди қадам қўйиб келаётган ёшлар иштирок этди.\nТадбирни “Ўзбеккино” Миллий агентлиги Бош директори Фирдавс Абдухолиқов очиб бериб, кириб келаётган 2020 йил – Янги йил байрами билан барчани табриклади. Фахрий киноижодкорларга байрам совғалари тақдим этилди, байрам дастурхони безатилди.\nЙил якунига етиб колганига қарамай Ўзбеккино Миллий агентлигида хайратга солувчи янгиликлар кўпайиб бормоқда. Президентимиз Шавкат Мирзиёев ташаббуслари билан Алишер Усмонов ҳомийлигида Ўзбекистонга “Ўткан кунлар” фильми қайтарилди. Байрам кунлари арафасида 10 та телеканаллар орқали ушбу фильм намойиш этилди. Янги йилда давлат даромадига ўтказилган 77 та авто ва мототранспорт воситалари “Ўзбеккино” Миллий агентлигига берилди. Бу ҳам сифатли ва замонавий кино маҳсулотларни суратга олишда бир мунча қулайликларни юзага келтиради.\nЎзбек киносаноатининг ривожи бевосита кадрлар масаласига бориб тақалади. Шу боис мутахассисларнинг хориждаги йирик киностудиялар, таълим даргоҳларида ўқитиш ва малакасини ошириш вазифаси хам долзарблиги, “Эл-юрт умиди” жамғармаси билан ҳамкорликда Бутунроссия давлат кинематография институти ва кинематография соҳасидаги халқаро таълим муассасаларига 10 нафардан, “Мосфильм” Киноконцернига 20 нафар ходим ва мутахассисларни юбориш кўзда тутилганлиги айтилди. Энг муҳими, кино арбобларимизни хурсанд қиладиган яна бир хушхабар, Янги йилда ”Киночилар уйи” янгидан ташкил этиладиган бўлди.\nШунингдек, Агентлик ҳузуридаги Ёшлар ижодий-тажриба студияси ҳам ўзига хос бир мактаб бўлиб, ёш киноижодкорларнинг шаклланишида алоҳида ўрин тутади. Лекин ушбу студияда ёшларга билим берадиган, тажриба алмашадиган шароитлар йўқ эди.\nБугун Агентлик қошида “Ёшлар кинолабораторияси” ташкил этилди, у зарур кино қурилмалари ва техник воситалар билан таъминланди, келгусида тегишли бино ва иншоотлар ажратиш ва уларни таъмирлаш чоралари ҳам кўрилмоқда. Ёш киноижодкорларнинг “Ёшлар кинолабораторияси”да миллий замон қаҳрамонлари акс этган қисқа метражли ва бадиий фильмлар, сериаллар ишлаб чиқариш ҳамда киножурналлар нашр этиш, “Ёшлар кинолабораторияси”нинг халқаро ёш киноижодкорлар фестивалларида доимий қатнашиши йўлга қўйилади.\n“Ўзбеккино” Миллий агентлиги 2020 йилда ёш киноижодкорларни жалб этган ҳолда замон қахрамонлари акс эттирилган 3 та миллий сериаллар, 2 та тўлиқ метражли бадиий фильмлар, “Зумраша” болалар ҳажвий киножурнали ишлаб чиқаришни режалаштирган.\nЎзбекистон Республикаси Молия вазирлиги томонидан фильмлар ва сериалларни ишлаб чиқариш учун давлат бюджети маблағлари ҳисобидан “Ёшлар тажриба ижодий студияси”га қўшимча равишда 5 млрд. сўм маблағ ажратилди. Кўплаб фестивалларда ғолиб бўлган “Чой” фильми режиссёри Шокир Холиқовга 1 млрд. сўм, Махлиё Асқаралиевага 500 млн.сўм фильм суратга олиш учун ажратилди ва қўшимча равишда иқтидорли ёш киноижодкорлар учун 10 та 20 млндан гранд эълон қилинди. Келгусида ўзбек фильмлари жахон экранларини забт этиши ва кўплаб халқаро кинофестивалларда ютуқларни қўлга киритиши учун барча чора- тадбирлар амалга оширилмоқда.\n23 Yanvar 2020, 18:23 (GMT+5)


Австралияда "Формула-1" мавсуми Берни Экклстоунсиз бошланмоқда\n11:39 / 24.03.2017\n"Формула-1"нинг навбатдаги мавсуми жума куни Австралиядаги биринчи босқич билан бошланади. Автоспорт ишқибозларини жорий йилда "Мерседес"га рақобатчи топилиши билан боғлиқ савол қизиқтирмоқда.\n"Мерседес"нинг уч йиллик пешқадамлиги деярли барчанинг жонига тегди, десак муболаға бўлмайди. Британиялик Льюис Ҳэмилтонга рақобатчилар йўқ эди, бу ҳолатдаги ягона кучли спортчи, унинг жамоа бўйича шериги Нико Росберг эса ўз фаолиятини якунлаши ҳақида эълон қилиб бўлган.\nКўпчилик экспертларнинг фикрича, жорий йилда вазият ўзгариши мумкин. Улар "Феррари" пилотлари Кими Райкконен ва Себастьян Феттелни алоҳида тилга олиб ўтишган, шунингдек "Ред Булл" ҳам ғалаба учун жиддий кураш олиб бориши мумкин.\nСинов пойгалари вақтида "Феррари" ҳам, "Ред Булл" ҳам Renault куч қурилмаси сабабли анча кучли кўринди.\nБундан ташқари, кўп йиллар ичида илк бора Берни Экклстоун “парадга бошчилик қилмайди”. Хўжайинлар ўзгарганидан сўнг америкалик Чейз Кэри чемпионат ижрочи директори бўлди. Экклстоуннинг ўзи эса воқеалар бундай ривожланиб кетганидан ҳайратда эканини яширмади.\n"Мен бугун ишдан бўшатилдим. Шунчаки кетмоқдаман. Бу расман. Менинг янги лавозимим? Бу ўзига хос фахрий президентлик. Энди офисдаги кунларим анча хотиржам кечади", - дея маълум қилди “Формула-1”га ўтган асрнинг 70-йилларидан раҳбарлик қилиб келган Экклстоун.\nТарихдаги биринчи Австралия Гран-при эркин амалиётлари Мельбурнда бугун, жума куни бўлиб ўтади. Учинчи эркин амалиёт 25 март куни ўтказилади, ундан сўнг саралаш баҳслари белгиланган. Пойга эса 26 март куни бўлиб ўтади.\nАвстралия Формула-1 Берни Экклстоун


00:31 / 07.03.2017\nАҚШ давлат департаменти террорчилик ва жиноий гуруҳлар ҳаракатлари билан боғлиқ ҳолда ўз фуқароларини бошқа давлатларга, жумладан Европага боришнинг хавфларидан огоҳлантирди.\n"Террорчилик ҳужумлари, сиёсий ғалаёнлар ва зўравонлик ҳаракатлари ҳеч қандай огоҳлантиришсиз юз бермоқда, АҚШ фуқароларига жуда огоҳ бўлиш ва сафарлари чоғида хавфсизлик масалаларида ўз хабардорликларини ошириш мақсадида чоралар кўришлари қатъиян тавсия қилинади", дейилган давлат департаменти тарқатган ҳужжат матнида. Унда таъкидланишича, АҚШнинг хориждаги ҳукумат муассасалари "вақти-вақти билан ёпилиб туриши ва хизматлар кўрсатишни тўхтатиши" мумкин, элчихоналар ва консулликлар бундай ҳолатларда америкаликларни қўллаб-қувватлаш учун барча имкони бор ишни амалга оширишади.\nОгоҳлантиришда дунёнинг турли ҳудудларида дуч келиш мумкин бўлган хавфлар рўйхати келтирилган. Давлат департаментининг таъкидлашича, "хорижий жангарилар Сурия ва Ироқдан ўз ватанларига қайтганлари сайин террорчилик гуруҳлари Европага ҳужумларни режалаштиришни давом эттирмоқдалар". Бундан ташқари, баъзи одамлар ИШИД ташвиқотига таъсирчан бўлишлари мумкин. Экстремистлар шунингдек Яқин Шарқ, Шимолий Африка ва Афғонистонда фаол ҳаракат қилишади.\nАҚШ террорчилик Давлат департаменти


05:00 / 23.01.2017 2329 pdf Ўқиш режими + -\n1. Алиф. Лом. Мийм.\n2. Одамлар «иймон келтирдик» дейишлари ила имтиҳон қилинмай, тарк этилишларини ўйладиларми?\nЯъни, одамлар иймонни оғиз билангина айтиб қўйиладиган қуруқ гап деб ўйлайдиларми? Улар ўзларича, иймон келтирдик, деб қўйсак, иш битди, мўмин бўлдик, унинг савоби ҳам бу дунёда, ҳам у дунёда ўз-ўзидан келаверади, деб ўйлайдиларми? Иймон сўзидан кейин ҳеч қандай имтиҳон-синов бўлмайди, деб ўйлайдиларми?\nҚадимда ҳам, ҳозирда ҳам кўплар иймон ҳақида худди шундай нотўғри тасаввурда бўлганлар. Уларнинг фикрича, Аллоҳга иймон келтирдим, деганидан кейин ҳамма нарса ўз-ўзидан бўлавериши керак.\nАслида, ундай эмас. Аллоҳ таоло ҳамма нарсани яхшисини ёмонидан, ҳақиқийсини сохтасидан ажратиш учун бу дунёда синов-имтиҳон қоидасини жорий қилиб қўйган. Маъданларнинг асли ҳам ўтга солиниб, тобланганида намоён бўлади. Йўқса, ҳамма маъдан ҳам сиртидан маъдан бўлиб кўриниб тураверади. Ўтда синалганда эса, ҳақиқийси бошқаларидан ажраб чиқади.\nИймон калимасини оғизда айтиш осон. Ҳар ким ҳам, иймон келтирдим, деб айтавериши мумкин. Аммо тил билан айтилган калима дилдан чиққанми ёки йўқми, буни аниқлаш учун банда синов-имтиҳондан ўтиши керак. Бу эса, қадимдан жорий бўлиб келаётган одат.\n3. Ва, батаҳқиқ, Биз улардан олдингиларни ҳам имтиҳондан ўтказганмиз. Бас, Аллоҳ, албатта, содиқ бўлганларни ҳам билажак, ёлғончиларни ҳам билажак.\nЯъни, Биз иймон учун имтиҳон-синовларга дучор бўлаётган Муҳаммад соллаллоҳу алайҳи васаллам умматидан олдинги мўминларнинг ҳам бошларига худди шундай синовларни солганмиз.\n«Бас, Аллоҳ, албатта, содиқ бўлганларни ҳам билажак, ёлғончиларни ҳам билажак».\nЯъни, Аллоҳ таоло, албатта, мазкур синов ва имтиҳон орқали иймонида содиқ турганларни юзага чиқаради, шунингдек, мўминлик даъвосида юрган ёлғончиларни ҳам танитиб қўяди.\nАгар имтиҳон-синов бўлмаса, ҳамма сиртдан иймон даъвосини қилиб юраверади, унинг сўзининг ҳақиқатини, қалбида нима борлиги ҳеч кимга билинмайди. Аллоҳ таоло бандаларининг сир-асрорларидан хабардор зот, синов орқали бу сир-асрорларни юзага чиқариб, бандаларнинг ҳам бундан хабардор бўлишини жорий қилган.\nИймондек улуғ неъмат ҳар кимга ҳам насиб қилавермайди. Балки бу улуғ неъматга лойиқ топилганларгина эришадилар, синовдан, имтиҳондан ўтганларгина муяссар бўладилар.\nИймон йўлидаги имтиҳонлар турлича бўлади. Бу имтиҳонларнинг энг кўп тарқалган тури иймон йўлида бало-офатларга дучор бўлишдир. Бунда мўмин киши иймони туфайлигина кофир ва мунофиқларнинг озор ва қийноқларига йўлиқади. Азоб-уқубатда қолади. Бу хилдаги синов ҳар бир Пайғамбар умматидан аксарисининг бошига тушган. Мўминлар кофир ва мунофиқларнинг турли-туман жисмоний ва маънавий қийноқларига учраганлар. Кофирлар уларни масхара қилишар, турли гап-сўзлар билан камситишар, жазолашар эди. Худди шундай синовга Муҳаммад соллаллоҳу алайҳи васалламга иймон келтирган мусулмонлар ҳам дучор бўлдилар ва дучор бўлмоқдалар. Ушбу ояти карималар нозил этилаётган пайтларда саҳобаи киромлардан Билол ибн Рабоҳ, Аммор ибн Ясир, у кишининг ота-онаси, Аййаш ибн Абу Робиъа, Валид ибн Валид, Салама ибн Ҳишом ва бошқалар турли қийноқлар исканжасида эдилар.\nМўмин-мусулмонлар ҳозирги кунларда ҳам шунақа синовларга қайта-қайта учраб туришибди. Бундай пайтда сабр қилиш билан кишининг иймони сайқал топади.\nЯна иймон йўлида кўп учрайдиган синов турларидан бири дунё матоҳи синовидир. Иймон-Ислом йўлига юрган одам бу дунёнинг матоҳидан маҳрум қилиб синалади. Исломга кириб, иймон келтирган банда молу дунёдан, мансабдан, турли ҳой-ҳаваслардан ажратиб имтиҳон қилинади. Қўпол қилиб айтганда, мўмин одам амал поғоналаридан кўтарила олмайди, молу дунёга, турли имтиёзларга эга бўлолмайди, чунки жоҳилий жамият ҳалол йўл билан бир нарсага эришишга йўл қўймайди. Бу ҳол аввалги Пайғамбарлар даврида ҳам бўлган, ушбу оятлар тушаётган пайтда ҳам бўлган, ҳозирда ҳам бор.\nИймон йўлидаги синов ва имтиҳонларнинг тури кўп. Улардан баъзи бирлари яна сура давомида келади.\nЭнг муҳими шуки, кишилар қадимдан иймон йўлида синов-имтиҳонга дучор бўлиб келишмоқда. Шу билан бирга, кимнинг иймони салобатли бўлса, синови ҳам шунга яраша қилинади.\nИмом Бухорий ривоят қилган ҳадисда Пайғамбаримиз Муҳаммад соллаллоҳу алайҳи васаллам: «Одамларнинг энг шиддатли синовга дучор бўладиганлари Пайғамбарлардир. Сўнгра аҳли солиҳлардир. Сўнгра шунга ўхшаб кетаверади. Киши диндорлиги ҳажмига қараб синалади. Агар динида салобатли бўлса, унга синов ҳам зиёда қилинади», деганлар.\nОхир-оқибатда имтиҳон-синовлардан яхши ўтиб, иймонини сақлаб қола олган бандалар нажот топадилар.\nМўмин-мусулмонларга ёмонлик қилганлар эса, икки дунёда хору зор бўладилар.\n4. Ёки ёмонликларни қиладиганлар биздан қочиб қутулишни ўйлайдиларми? Қилган ҳукмлари қандай ҳам ёмон-а?!\nИймон келтирмай, кофир бўлиб, мўминларга қарши турли мусибатлар етказаётганлар нимани ўйлаб бундай қиладилар?\n«Ёки ёмонликларни қиладиганлар биздан қочиб қутулишни ўйлайдиларми?»\nЁмонлик қилаверай-чи, кейин бир йўлини топиб, Аллоҳнинг азобидан қутулиб қоларман, деган ҳисоблари борми? Агар улар ўзларича шундай ҳукм қилаётган бўлсалар:\n«Қилган ҳукмлари қандай ҳам ёмон-а?!»\nАллоҳдан қочиб қутулиб бўладими?! У зот, албатта, ҳар бир гуноҳкорга қилмишига яраша жазо беради, бу гап аниқ. Ундан ҳеч ким қочиб қутула олмайди.\n5. Ким Аллоҳга рўбарў бўлишдан умидвор бўлса, албатта, Аллоҳ белгилаган вақт келгувчидир. У ўта эшитгувчи ва ўта билгувчидир.\nАна ўшанда ҳар ким қилганига яраша мукофот ёки жазо олади. Шунинг учун ҳам:\n«Ким Аллоҳга рўбарў бўлишдан умидвор бўлса...» кўнглини тўқ тутаверсин.\n«...албатта, Аллоҳ белгилаган вақт келгувчидир».\nКелмасдан қолмас. Албатта, келур. Ана ўшанда Аллоҳ берган ваъдалар ҳам, албатта, амалга ошади. Ҳар ким бу дунёда қилганига яраша мукофот ё жазо олади. Чунки буни ваъда қилган зот Аллоҳдир.\n«У ўта эшитгувчи ва ўта билгувчидир».\nУ Ўзининг ушбу сифатлари ила бандалардан содир бўлган ҳар бир нарсани эшитиб, билиб туради ва ўша эшитгани, билгани асосида ҳисоб-китоб қилади.\nНаҳл сураси, 106\n05:00 / 23.01.2017 2204\nСаф сураси, 7-9\n05:00 / 23.01.2017 3063\nиккинчи қисмАллоҳ таоло Бақара сурасида марҳамат қилади.Куфр келтирганларга гапирган одам худди қичқириқ ва сасдан бошқа нарсани эшитмайдиганнарсаларга давоми...\n1765 13:05 / 21.07.2020\nтўртинчи қисмЛафз ва маъно жиҳатидан муташобиҳБу турдаги муташобиҳ икки нав бўлади.Биринчи нави ndash умумийлик ва хосликда турлича бўлиш. Аллоҳ таоло Тавба давоми...\n1029 17:33 / 04.08.2020\nЯхши англаб етишимиз лозим бўлган нарсалардан бири насхнинг шариатнинг буйруқ ва қайтаришни ўз ичига олган жузъийфаръий ҳукмларидагина бўлишидир. Аллоҳга, У давоми...\n1439 15:30 / 07.04.2020\n31. Улар Аллоҳни қўйиб ўзларининг ҳибр ва роҳибларини ҳамда Масиҳ ибн Марямни Робб тутдилар. Улар фақат битта илоҳдан бошқага ибодат қилмасликка амр қилинган давоми...\n2332 05:00 / 19.01.2017


Воҳалик ишбилармон аёллар | O'zLiDeP\nАммо O'zLiDeP “Аёллар қаноти” ташаббуси билан ташкил этилган “Ишбилармон аёл — 2020” кўрик-танловининг Сурхондарё вилояти босқичида олдига келган имкониятни қўлдан бой бермайдиганлар беллашишди.\n— 2010 йилда “Меҳринисо Озода” асаларичиликка ихтисослашган\nфермер хўжалигини ташкил қилганман, — дейди Холида Эсонова. — Ҳозирда фермер хўжалигимизда 900 та асалари оиласи мавжуд бўлиб, бир йилда ўртача 10 тоннагача асал оламиз. Қолаверса, хорижга ҳам асалари оиласи личинкасини реализация қилишни йўлга қўйганмиз. 4 та доимий, 15 та мавсумий иш ўрни яратганман.\n— Миллий ҳунармандчилик билан шуғулланаман, — дейди яна бир\nиштирокчи бойсунлик Гулсара Очилова. — 35 та иш ўрни яратганман. Улар билан бирга олача, гилам тўқиймиз, дўппи, турли сумкалар, туғдоналар тикиб, ясаймиз. Асосан ички бозорга етказиб берамиз.\n— Айтиш керакки, кўрик-танловни ўтказишдан мақсад мана шундай\nфидоий хотин-қизларнининг яратувчанлиги, бунёдкорлиги, меҳнатларини улуғлаш, маданий-маънавий ҳаётда, жамоат ишларидаги ўрни ва мавқеини юксалтиришдан иборатдир, — дейди ЎзЛиДеП Сурхондарё вилоят Кенгашининг хотин-қизлар билан ишлаш бўлими бошлиғи Матлуба Жўраева. — Бу йил ҳам кўрик-танловнинг туман босқичида 50 га яқин ишбилармон хотин-қизларимиз иштирок этишди. Вилоят босқичига чиққанлар орасидан ҳам 3 та ўрин ва бешта номинация бўйича ғолиблар аниқланиб, диплом ва эсдалик совғалари билан тақдирланишди.


"Сўғдиёна" Жиззахда "Локомотив"ни мағлубиятга учратди\nCoca Cola Суперлигасининг 18-туридан ўрин олган "Сўғдиёна" - "Локомотив" учрашуви ниҳоясига етди. Унда 2:1 ҳисоби қайд этилиб, жиззахликларнинг ғалабаси билан якунланди.\nМайдон эгалари таркибида Болтабоев ва Жўрабековларнинг голларига "темирйўлчилар"дан Туропов жавоб қайтарди.\nМазкур ғалаба "Сўғдиёна"га 3 очкони тақдим этди.\n"Сўғдиёна" - "Локомотив" 2:1\nГоллар: Болтабоев (20), Жўрабеков (34) - Туропов (64)\n"Сўғдиёна": 27.Милан Митрович, 2.Сардор Қулматов, 3.Искандар Шойқулов, 7.Санжар Рашидов, 8.Жамшид Болтабоев, 11.Жасур Ҳасанов, 18.Шавкат Муллажонов, 19.Жавоҳир Қаҳрамонов, 20.Баҳодир Насимов, 22.Шаҳбоз Жўрабеков, 93.Марко Колакович.\n"Локомотив": 35.Жавоҳир Илёсов, 3.Жаҳонгир Абдумўминов, 7.Кахи Махарадзе, 11.Темурхўжа Абдухолиқов, 14.Азизбек Амонов, 20.Ғулом Ҳайдар Ғуломов, 26.Дилшоджон Комилов, 28.Шуҳрат Муҳаммадиев, 37.Шерзод Файзиев, 52.Жалолиддин Жумабоев, 77.Диёржон Туропов.


Туркияда поезд йўлидан чиқиб кетди: 10 киши ҳалок бўлди, 73 нафари жароҳатланди\nТуркияда поезд йўлидан чиқиб кетди: 10...\n09.07.2018 00:10 0 4627\nТуркиянинг Текирдоғ вилоятидаги Чорлу туманида Капикуле-Истанбул йўналишида ҳаракатланаётган йўловчи поезди вагони рельсдан чиқиб кетди, деб хабар бермоқда «Анадолу» агентлиги.\nДастлабки маълумотларга кўра, ҳалокат натижасида 10 киши қурбон бўлган, 73 нафар йўловчи жароҳатланган. Бу ҳақда Туркия соғлиқни сақлаш вазирлиги вакили Аюб Гмюш хабар берган.\n«Жароҳат олганлар кўп. Ҳудуд ўтиш қийин бўлган жой бўлгани учун туманга махсус техника жалб қилинган. Жароҳатланганларнинг аксарияти воқеа жойидан эвакуация қилинган. Фожиа сел ёмғирлари натижасида рўй берган, деган тахминлар бор. Тез орада вазирлик воқеа юзасидан расмий баёнот билдиради», дея баёнот берган Текирдоғ губернатори.\nТуркия ҳукумати Текирдоғдаги темир йўл фожиаси натижасида кўп сонли қурбонлар ва жабрланганлар ҳақидаги хабарни тасдиқлади.\nпоезд Туркия ҳалокат\nТехнология 02/04, 16:19\nЛондонда ҳайдовчисиз поезд ишга туширилди. Лойиҳа қиймати 10 миллиард доллар\nҲодиса 22/03, 14:38\nБельгияда ҳам кабель ўғирлашаркан, оқибати эса...


Лукашенко президентликдан айрилса, Россия қандай йўл тутади?\nКасалланганлар сони 32 260 737\nСоғайганлар сони 23 800 040\nВафот этганлар 984 440\nЖами овоз: 17973 та.\nКремл вакили Дмитрий Песков Беларус президенти Aлександр Лукашенко ҳокимиятни йўқотиб қўядиган бўлса, Россияда режа борми, деган саволга жавоб берди. Бу ҳақда 15 сентябрь, сешанба куни ТAСС хабар бермоқда.\nТурли мамлакатлардан келган одамлар Беларус оппозициясига ёрдам беришади. Уларни Лукашенкога қарши нима бирлаштирди?\n"Мен ҳозир бундай ишга аралашмас эдим", – деди у.\nДмитрий Песков журналистларга Кремл Aлександр Лукашенкони қонуний президент сифатида тан олишини айтди. Шунингдек, у Россия Беларуснинг барча фуқароларини "қадрлашини ва севишини", Лукашенкони қўллаб-қувватлаши ёки қўллаб-қувватламаслигидан қатъи назар, қўшимча қилди.\nКиритилди: 16:41 15.09.2020. Ўқилди: 3573 марта. Фикрлар сони: 0 та.\nШифокор COVID-19 беморлари аҳволини ёмонлаштирадиган к...


Иван Йосович “Қўқон-1912” ихтиёрига етиб келди\nЎтган мавсумни Қўқонда ўтказган Сербиялик тажрибали ҳимоячи Иван Йосович янги мавсумда ҳам “Қўқон-1912” сафида тўп сурадиган бўлди. Жамоа раҳбариятининг таклифига биноан Иван Йосович бугун тонгда Ўзбекистонга етиб келди.\nЙосович бугун Тошкент шаҳрида жамоамиз шифокори ҳамроҳлигида тиббий кўрикдан ўтди. Футболчи эртага Қўқон шаҳрига етиб келади ҳамда жамоамиз машғулотларига қўшилади. Тажрибали ҳимоячи билан янги шартнома имзоланади.\n“Қўқон-1912” жамоасининг аҳил оиласига, ўз уйингга хуш келибсан Иван !\nWELCOME BACK HOME IVAN !


Некениң байлаўшылық шәртлери\nБайлаўшылық шәртлери болмаған неке де дурыс бола береди, бирақ бунда еки тәрептиң бири ямаса ўәлийлер бул турмысты бузыў я бузыўды талап етиўге ҳақылы болады. Мысалы, әке менен атадан басқа бир ўәлий некелеген кишкене бала ямаса қыз балағат жасына жеткеннен кейин, бул некеге разы болмаса, бузыў даўасын ашыўы мүмкин. Және теңи болмаған ямаса өзине лайық дәрежеде мәҳр бериўди созып киятырған адамға некеленген балағатқа жеткен қызлардың ўәлийлери разы болмаса, некени бузыўды талап етиўге ҳақы бар. Және жынысый турмысқа қәбилети жоқ болыўы да некени бузыў даўасына себеп болады, сондай-ақ, ерли-зайыплықтың даўам етиўине тосық болады.\nҲүким тәрепинен некениң түрлери\n1.Жынысый турмысты қатты қәлеў тынышлық бермей қойса, зина қылып қойыў қәўипи пайда болса, ондай адамға үйлениў парыз.\n2.Қәтержам, орташа жағдайда үйлениў тәкидленген сүннет есапланады.\n3.Ҳаялға азар берип қойыў қәўипи болса, мысалы, жынысый турмысқа қәбилети жоқ, яғный еркеклиги ислемейтуғын болса ямаса күшли ғәзеп ийеси болып, үйленген тәғдирде ҳаялына азар берип қоятуғын болса, ондай адамға үйлениў мәкруҳ болады.\nТуўры болыў тәрепинен некениң түрлери\n1.Саҳиҳ неке. Неке келисиминиң дурыс ҳәм туўры болыў шәртлери бар болған үйлениўге «саҳиҳ неке», делинеди.\nСаҳиҳ некеде ер адамның ҳаялы алдындағы тийкарғы ўазыйпалары\nа) Мәҳр. Яғный неке мәресими мүнәсибети менен ер адамның болажақ ҳаялына беретуғын неке саўғасы. Мәҳрди ҳаялына бергеннен кейин ол ҳаялының жеке мүлки болады. Неке келисими ўақтында мәҳрди белгилеў естен шықса да, ҳаял оған ҳақылы бола береди, яғный ер адам ҳаялына мәҳр бериўи шәрт;\nб) Напақа. Ҳаялдың тийкарғы мүтәжликлерин қандырыў ер адамның мойнындағы ўазыйпа. Ҳаялына жеп-ишиў, кийим ҳәм баспана менен тәминлеўи керек;\nв) Ер адамның еки ямаса оннан көп ҳаялы болса, олар арасында әдалат қылыўы керек;\nг) Тыныш-татыў жасаў ҳәм жақсы мәмиледе болыў.\nҲаялдың күйеўи алдындағы тийкарғы ўазыйпалары\nа) Турмысқа шыққан ҳаял күйеўинен басқаға ҳарам болады, басқа менен некеден өтпейди, намәҳрамларға жақын болмайды;\nб) Ҳаял күйеўинен шәртлескен мәҳрди алса, оның үйине баради ҳәм оған бойсынады:\nв) Ислам жайыз көрген жағдайлардан басқа ўақытта сыртқа тек күйеўиниң руқсаты менен шығыўы мүмкин;\nг) Күйеўиниң мусылманшылыққа кери болмаған буйрықларын орынлаўы;\nд) Күйеўиниң мусылманшылық шеңбериндеги тәрбиясын қабыл етеди.\n2.Фасид неке. Фасид неке қандай болады?\nГүўаларсыз неке қурыў, иддасы таўсылмаған әжапасынан кейин сиңлисине үйлениў, төртинши ҳаялының иддасы таўсылмай турып бесиншисине үйлениў, иддадағы ҳаялға некелениў кибилер фасид неке есапланады. Некениң фасид екенин билген ер адам да, ҳаял да дәрриў ажырасыўы лазым болады.\nСаҳиҳ неке шәртлери болмаса, ол фасид есапланады. Гүўаларсыз ямаса бир гүўа менен қыйылған неке ямаса керек болған жерде ўәлийдиң руқсаты болмаған неке.\nФасид некениң ҳүкимлери:\nа) бундай етип үйленгенлер ямаса турмыс қурғанлар дәрриў ажырасыўы керек керек;\nб) жынысый жақынлық болмаса, фасид неке жаман ақыбетке алып бармайды;\nв)жынысый жақынлық болған болса, мәҳри мисл пенен мәҳри мусаммадан қайсысы аз болса, ҳаял соған ҳақылы болады. Алты ай менен бир шәмсий жыл арасында туўылған баланың насабы сәбит болады.\n3.Бийкар неке. Тийкарғы себеплер ямаса шәртлери нуқсанлы болған үйлениўге бийкар неке делинеди. Мысалы, мусылман ер адамның бутқа сыйыныўшы ҳаял менен ямаса мусылман ҳаялдың мусылмон болмаған ер адам менен қурған турмыслары бийкар болады. Жынысый мүнәсибет болсын ямаса болмасын парқы жоқ, бундай турмыс ерли-зайыплыққа тийисли ҳеш қандай нәтийже бермейди, дәрриў ажырасыўы керек.\nБир ананы емгенлиги себепли маҳрам болғанлар\nНәсил-насаб ағайиншилиги ҳәм үйлениўден пайда болған ағайиншилик дәрежесиндеги сүт ағайиншилиги де үйлениўге тосық болады. Сүт анасы, олардың қызлары, әжапа-сиңлилери, сүт қайын енеси, сүт өгей қызлары, сүт балаларының ҳаяллары, сүт әкениң ҳаяллары да үйлениў ушын ҳарам болады.\nӘжапа-сиңлини бир некеге алыў жайыз ба?\nӘжапа-сиңли бир ўақытта бир некеде болыўы ҳарам болады. Ҳаялдың әкесиниң әжапа-қарындасын, дайы апасын ҳәм жийенлерин де бир ўақытта бир некеге алыў жайыз емес, бирақ биеўи менен ажырасып болғаннан кейин басқасына үйлениў мүмкин.\nСондай-ақ иддасы таўсылмаған ҳаялға үйлениў де ҳарам.\nҚайын ата ҳәм қайын енеге қандай мүрәжат қылынады?\nБир мусылман биреўдиң әкеси емеслигин билген ҳалда мениң әкем деп айтыўы ҳарам болады. Улыўмалық мәниде ата сөзин ислетиў жайыз.\nАналық мәселеси де сондай. Тек ерли-зайып бир-бирине жумсақ ҳәм илтипатлы болыўы ҳәм бир-бириниң жақынларына бир-бирине жағатуғын сөзлер менен мүрәжат етиўи ҳәм ҳүрмет көрсетиўи олардың үстиндеги ҳақыларынан екени ҳәм әсиресе мәмлекетимиздеги әдетке көре қайын атаны «ата», қайын енени «ене» деп атыўдың ҳеш бир тосқынлығы жоқ. Соның менен бирге, усындай деп айтыў мәжбүрияты да жоқ. Қураны кәриймде бул мәселеде аят болмағаны киби, ҳәдиси шарийфлерде де буған тийисли бир де көрсетпе жоқ.\nПайғамбарымыз саллаллаҳу алайҳи ўасаллам қайын атасы Ҳәзирети Әбиў Бәкирди ямаса Ҳәзирети Умарды «ата» демеген, күйеў баласы Ҳәзирети Усман ҳәм Ҳәзирети Әлий де Аллаҳ ҳәммесинен разы болсын, Пайғамбарымыз саллаллаҳу алайҳи ўасалламды «ата» демеген. «Расулуллаҳ» дея мүрәжат қылған.\nАллаҳты, Пайғамбарды, Китапты, динди сөккенниң некеси жайыз ба?\nАллаҳты, Пайғамбарды, Китапты, динди ҳәм муқаддес есапланған басқа нәрселерди ҳақыретлеген, сөккен адам диннен шығады, кәпир болады. Бундай адамның ийманы кеткенинен кейин некеси де кетеди. Тәўбе қылып, ийманын тазаламағанша, яғный, жаңадан ийман келтирмегенше ийманы да, некеси де дурыс емес. Тәўбе қылып, ийманын да, некесин де тазалаўы керек.\nҚайын енесин сөккенниң некеси\nҚайын енесин ямаса ананы сөгиў ең үлкен гүналардан. Бирақ некеси бузылмайды. Некеге зыян бермеўи бул гүнаның кишкенелигин билдирмейди. Мусылман бундай истен сақланыўы, қатаң тәризде өзин тыйыўы керек.\nУлыўма намаз оқылмайтуғын жердеги (аўыл, район) неке\nШайхул Ислам Әбиў Суудтың бир пәтўасы бар: «Егер бир үлке (жер, қала) халқының бәршеси бес ўақыт намазды тәрк етсе ҳәм бул тәрк етиўи қатаң тәризде болса, бәршеси ийманын ҳәм некесин тазалаўы керек. Бес ўақыт намаз оқыған мусылманлар сол жерде басқа намаз оқымағанлар ушын Аллаҳтың мийрими болады.\nҮйленетуғын еркекке ҳәм сүннет болатуғын балаға хина қойыў\nҲаялларға хина қойыўға руқсат берилген. Бирақ үйленетуғын ер адамға ямаса сүннет болатуғын балаға хина қойыў мүмкин емес. Тек ғана ер адамлар шыпа нийетинде хинадан пайдаланыўының зыяны жоқ.\nМусылманшылықта бойдоқ болып қалыў ямаса турмыс қурмай қалыў бар ма?\nЯқ. Жарлы болса, оның үйлениўи ушын жәрдем бериў бай мусылманлардың ўазыйпасы. Үйлениў ҳәм турмыс қурыў ер ҳәм ҳаялды қулықсызлықтан сақлайтуғын, жәмийетте намыслы турмыс гүзаранлық етиўдиң бирден-бир жолы.\nҚураны кәриймге көре, турмыс қурыў мусылманадамның тәбийий ҳақы.«Араңыздағы тул (еркек ҳәм ҳаял)ларды ҳәм қулларыңыздан жақсысын некелеп қойың! Егер олар жарлы болса, Аллаҳ оларды Өзиниң кеңшилиги менен бай қылады. Аллаҳ – Кең, Билиўши». Нур сүреси, 32-аят. Бул аяты кәриймадан мурат, ҳеш ким Ислам жәмийетинде бойдақ, жесир, турмыс қурмастан қалмасын, дегени. Себеби, жынысый мейил оны басқа жолларға баслап қойыўы мүмкин. Бул буйрық бәрше мусылманларға тийисли. Расулуллаҳ алайҳиссалам бойдақ болып өтиўди қәлеген Усман ибн Мазъунға былай деген: «Үйленбестен Аллаҳға жолықпа!» Ҳәзирети Умар разыяллаҳу анҳудан: «Үш күннен кейин өлиўимди билсем де, бойдақ өтпестен, үйлениўди абзал көрер едим», дегени рәўият қылынады.\nХәмилели ҳаял басқа адамға некелене ала ма?\nҲәмиледар ҳаял қарнындағы баласының насабы анық болғаннан кейин, күйеўи қайтыс болып қалса ямаса күйеўи менен ажырасса, басқа бир еркекке некелениўи жайыз емес. Себеби ҳаялдың иддасы туўғанынан кейин таўсылады.


Япониялик кампирлар маймунларга қарши уруш эълон...\n26.08.2020 14:30 0 2056\nЯпониянинг Фукуи префектураси Кейиси шаҳрида истиқомат қилувчи уч нафар кекса деҳқон «Маймунлар овчиси» отрядини тузишди, деб ёзади маҳаллий «Fukuishimbun» нашри.\nТаъкидланишича, Масако Исимура, Тацуко Киносита ва Миюки Ии пневматик қурол билан қуролланиб, ўз уйлари атрофида қўриқчилик қилишмоқда.\nТажовузкор макакалар беш йил олдин Кейисини «босиб олишганди». Жониворлар янги яшаш шароитларига жуда тез мослашиб, маҳаллий аҳолига ноқулайликлар туғдира бошлади. Маймунлар мева-сабзавотларни юлиб кетар, озиқ-овқат маҳсулотларини ўғрилар, уйларга бостириб кирар ва, ҳатто, одамларга ҳужум қилишдан ҳам тап тортмайдиган бўлиб кетишди. Устига-устак, яқинда маймунлар галаси Кейисида жойлашган будда ибодатхонасига зарар етказишди.\nРасмийлар йил бошиданоқ макакалар муаммосини ҳал қилишни бошлаб юборишган. Улар шаҳар аҳолисига жониворларга қарши курашиш усулларини ўргатишмоқда. Бундан ташқари, шаҳар маъмурияти кекса аёлларнинг маймунларни қўрқитиш учун пневматик қуроллардан ўқ узиш ташаббусини қўллаб-қувватлашди. Қарори қатъий кекса момолар эса сурбет макакалар аниқланган жойга қўнғироқ бўлган заҳоти етиб боришга тайёр эканликларини билдиришган.\nЯпония маймун кампир макака


ЛОБАР ЮРТИМИЗДА ҚАЙТАРИЛДИ » "Жиззах овози" газетаси расмий сайти\nЛОБАР ЮРТИМИЗДА ҚАЙТАРИЛДИ\nУшбу жиноий фаолият ортида мажбурий меҳнат, фоҳишабозлик билан шуғулланишга мажбурлаш, ҳарбий тўқнашувларда фойдаланиш каби қилмишлар турибди. Энг ачинарлиси, маҳаллаларда ва барча оммавий ахборот воситаларида одам савдосидан жабрланиб қолмаслик хақида қайта-қайта огоҳликка чорланаётган бўлса ҳам айрим фуқаролар орзу-ҳаваслари ақлдан устун келаётгани сабабли ўз эркларини одамфуруш кимсаларга тутқазиб қўймоқдалар. Бу жиноий фаолиятнинг асосий қурбонлари ҳамон аёллар ҳисобланиб, улар сони тобора ортиб бормоқда. "Istiqlol avlodi" ижтимоий-иқтисодий ва ҳуқуқий қўллаб-қувватлаш марказига жорий йилнинг 10 ойи давомида одам савдосидан жабрланган фуқароларнинг 148 нафари мурожаат этган бўлса, уларнинг 62 нафарини хотин-қизлар ташкил этди.\nХорижий давлатларда одам савдосидан жабрланган хотин-қизларнинг 6 нафари Миграция бўйича халқаро ташкилот (IOM) кўмагида оиласига қайтарилди. Одам савдосидан жабрланган хотин-қизларнинг тўрт нафари Россия Федерацияси ва икки нафари Тайланддан олиб келинди.\nЖумладан, Жиззах шаҳрида яшовчи Лобар (исми ўзгартирилди) исмли 28 ёшли аёл ўрта мактабни тугатиб, турмушга эрта чиққан ва эри билан ажрашган, вояга етмаган фарзанди ва онаси билан бирга яшаган. Онасининг ҳам бир неча йиллар олдин оиласи бузилган. Лобар ҳеч қаерда ишламай, бўш вақтларини ўзига ўхшаган дугоналари даврасида кўнгилхушлик қилиш билан ўтказиб келган.\nНавбатдаги базмда Лобар Малика исмли аёл билан танишиб қолади. У Лобарга бекор юриб, ҳамманинг кўзига ёмон кўрингандан кўра бирга Тайланд давлатига ишга боришни таклиф этади. Хорижда тўкин ҳаёт ва жарақ-жарақ пул борлигига шама қилади. Малика Лобарга Тайланддаги қаҳвахоналардан бирида ишлаб, бир ойда бемалол 500 АҚШ доллари топиши мумкинлигини айтади. Хорижга чиқиш ва ҳужжатларни расмийлаштиришга сарфланадиган барча харажатларни Малика ўзининг ҳисобидан қоплашга ваъда беради. Лобар вояга етмаган фарзанди таъминотини яхшилаш ҳамда ўзининг юриш-туриши хақидаги маҳалладошлари дашномларидан қутилиш, бойлик орттириб келиб, ҳаммани "куйдириш" учун Маликанинг таклифига рози бўлади.\nҚисқа муддатда хорижга чиқиш учун ҳужжатлар расмийлаштирилиб, самолётда Бангкок шаҳрига бирга учиб кетишади. Бангкокда Малика Лобарни кафега официанткалик ишига жойлаштирмасдан, миллати озарбойжон бўлган Фатима исмли исловатхона хўжайинига катта миқдордаги пул эвазига сотиб юборади. Лобарнинг фуқаролик паспорти ва бошқа ҳужжатларини ҳам Фатимага топширади. Лобар бир неча ой исловатхонада мажбуран фоҳишалик қилиб кун кечиради. Мунтазам таҳқирлашлар ва аёвсиз калтакланишлар, зўрлашлардан қутилиш мақсадида исловатхонадан бир амаллаб қочишга муваффақ бўлади.\nБангкок шаҳрининг бир чеккасида жойлашган, рус миллатига мансуб кишига тегишли кичик қаҳвахонадан қўним топиб, шу ерга фаррош бўлиб ишга жойлашади. Кафеда ишлаб юрган вақтида Интернетдаги "Фейсбук" сайти орқали Жиззах вилоятидаги "Istiqlol avlodi" ижтимоий-иқтисодий ва ҳуқуқий қўллаб-қувватлаш марказининг (0371) 222-94-01 рақамли "Долзарб алоқа тармоғи" хақида ўқиб қолиб, марказга оиласига қайтишида ёрдам сўраб мурожаат қилади. У "Istiqlol avlodi" ижтимоий-иқтисодий ва ҳуқуқий қўллаб-қувватлаш маркази ходимларининг саъй-ҳаракатлари билан шу йилнинг сентябрь ойида Ўзбекистон Республикаси элчихонаси ва Миграция бўйича халқаро ташкилот (IOM) кўмагида оиласи бағрига қайтарилди. Жиззахга келгач, марказ томонидан Лобарга тиббий, руҳий, психологик ва хуқуқий ёрдамлар кўрсатилди. Натижада, аёлнинг саломатлиги тикланди ва уни фоҳишалик билан шуғулланишга мажбур қилган шахслар жиноий жавобгарликка тортилди.\nОдамларни ёллаб, сотиб юборувчи кимсалар ўзларининг навбатдаги қурбонларини мана шундай топади. Қалтис вазиятда қолган ёки мураккаб турмуш тарзини кечираётган ёш қиз ва аёлларга "қармоқ" ташлашади. Уларга ғамхўрлик қилиб, ўзларини халоскор қилиб кўрсатишади, бахтли, тўкин-сочин ҳаётни ваъда қилишади. Хорижда юқори маошли иш борлиги, ҳар ойда оиласига мўмайгина бойлик жўнатиб туриши, қисқа муддатда уй-жой, машина сотиб олиши мумкинлиги хақида орзу-ҳавас уйғотувчи сўзларни айтишади. Оқибатда эса орзу-ҳавас қулига айланган аёлларнинг қисмати ҳам Лобарнинг тақдирига ўхшаб якун топади. Шу боис доим огоҳ бўлайлик!\nвилоят "Istiqlol avlodi" ижтимоий-иқтисодий ва ҳуқуқий қўллаб-\nқувватлаш маркази хуқуқшуноси


Тошкент шаҳри. Ҳаво ўзгариб туради, кечга яқин бироз ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, 15-20 м/с гача кучайиши мумкин. Ҳарорат кечаси 5-7 даража, кундузи 16-18 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, баъзи жойларда бироз ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси ва кундузи 3-8 даража илиқ бўлади.\nБухоро ва Навоий вилояти. Ҳаво ўзгариб туради, баъзи жойларда бироз ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача, баъзида эса 23-28 м/с гача кучайиши мумкин. Ҳарорат кечаси 5-10 даража, кундузи 12-17 даража илиқ бўлади.\nТошкент, Жиззах, Сирдарё, Самарқанд вилоятлари. Ҳаво ўзгариб туради, куннинг иккинчи ярмида баъзи жойларда бироз ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача, баъзида эса 23-28 м/с гача кучайиши мумкин. Ҳарорат кечаси 2-7 даража, кундузи 12-17 даража, баъзи жойларда 20 даража илиққача бўлади.\nҚашқадарё, Сурхондарё вилоятлари. Ҳаво ўзгариб туради, куннинг иккинчи ярмида баъзи жойларда бироз ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача, баъзида эса 23-28 м/с гача кучайиши мумкин. Ҳарорат кечаси 3-8 даража, кундузи 12-17 даража, баъзи жойларда 20 даража илиққача бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёғингарчилик бўлади. Қор кўчиши хавфи бор. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача, баъзида эса 23-28 м/с гача кучайиши мумкин. Ҳарорат кечаси 3 даража совуқ - 2 даража илиқ, кундузи 5-10 даража илиқ бўлади.